MAKABEW FƆLƆ 1 AKKDC08 - Maseduwani masacɛ Filipu deen - Bible Search\nMAKABEW FƆLƆ int MAKABEW FƆLƆ 2\nMAKABEW FƆLƆ 1\nAlɛkisandiriba ka koo\n1Maseduwani masacɛ Filipu deen Alɛkisandiri bɔra Maseduwani jamana na ka taga kɛlɛ la. A sera pɛrɛsiw ni mɛdiw ka masacɛ Dariyusi kɔrɔ. A ye fanga bɔsi a la girɛkiw ka mara la fɔlɔ. O kɔ, 2a ye kɛlɛ caaman kɛ, ka dugu barikaman caaman minɛ, k'o mara masacɛw faga.\n3A tagara se fɔɔ diɲɛ daan na ka siya caaman ka nafolo bɔsi. A sera diɲɛ mɔgɔw kɔrɔ ka kɛlɛ ban tuma min na, a y'a yɛrɛ boɲa. 4A ye kɛlɛboloba lajɛn, barika tun be min na kosɔbɛ, ka maraw, ni siyaw n'u ɲamɔgɔw kolo, k'u wajibiya ka nisɔngɔ sara a ye. 5O kɔ, a banana, a y'a faamu ko ale bena sa. 6A y'a ka kɛlɛkuntigiw wele, minw tun ye hɔrɔnw ye, a yɛrɛ tun lamɔna ni minw ye kabini a denmisɛn tuma, k'a ka mara tilan u cɛ sanni a ka sa. 7Alɛkisandiri tun ye saan tan ni fila kɛ masaya la ka sɔrɔ ka sa. 8A ka kɛlɛkuntigi nunu kelen kelen bɛɛ ye fanga ta u ka mara la min tun dir'a ma. 9A sanin kɔ, u kelen kelen bɛɛ tun b'u yɛrɛ jati masaw ye, u dencɛw fana y'o ɲɔgɔn kɛ u kɔ saan caaman kɔnɔ. Olu sababu la, tɔɔrɔ cayara dugukolo kan.\nZuwifu dɔw sɔnna girɛkiw ka landaw la\n(Mak 2nan 4.7-17)\n10Masacɛ nunu kɔmɔgɔw cɛma, dɔ wilila, a tɔgɔ tun ko Antiyokusi Epifani, a tun te siran Ala ɲa fewu. Masacɛ Antiyokusi deen tun lo. A tun minɛna ka to Ɔrɔmu. O kɔ, a sigira masaya la girɛkiw ka masaya saan 137nan na.a 11O waati la, mɔgɔkolon dɔw wilila Isirayɛli jamana kɔnɔ. U ye mɔgɔ caaman nigɛ k'a fɔ u ye ko: «An ka bɛn ni an lamini siyaw ye, bari kojugu caaman y'an sɔrɔ kabini an banna ka kɛ i n'a fɔ olu.» 12O kuma diyara jama ye. 13U dɔw nisɔndiyara fɔɔ u teliyara ka taga masacɛ fɛ. Masacɛ ye sira d'u ma ka siya wɛrɛw ka landaw kɛ. 14O la, u ye tolonkɛbon dɔ lɔ Zeruzalɛmu i n'a fɔ siya nunu tun b'a kɛ cogo min na. 15U ye koo dɔ kɛ k'u ka kɛnɛkɛnɛnɔ dogo.b O la, bɛɛn min tun be u ni Ala cɛ, u y'o cɛn, ka jɛn ni siya wɛrɛw ye, k'u yɛrɛ feere, ka kojugu kɛ.\nAntiyokusi be Ezipiti jamana kɛlɛ\n16Antiyokusi y'a ye ko a ka fanga sabatira tuma min na, a y'a latigɛ ko a bena kɛ Ezipiti masacɛ ye janko a ka kɛ jamana fila nunu kunna. 17A tagara Ezipiti ni kɛlɛboloba ye, ni kɛlɛkɛwotorow, ani samaw, ni kurun caaman ye, 18a ye kɛlɛ daminɛ ni Ezipiti masacɛ Potoleme ye, ale bolil'a ɲa. Mɔgɔ caaman fagara o kɛlɛ la. 19Antiyokusi ye Ezipiti dugu barikamanw minɛ ka Ezipiti nafolo cɛ. 20A sera Ezipiti kɔrɔ girɛkiw ka masaya saan 143nan na. A kɔsegitɔ sinna Isirayɛli ma Zeruzalɛmu kɛlɛ kama n'a ka kɛlɛboloba ye.\nAlabatosoba kɔnɔ nafolo\n(Mak 2nan 5.11-21)\n21Antiyokusi donna Alabatosoba kɔnɔ ni yɛrɛboɲa ye, ka sarakabɔyɔrɔ sanulaman ta, ni fitinɛ n'a minanw bɛɛ, 22ni buru bilayɔrɔ, ni sarakajidagaw, ni filenw, ni wusulandaga sanulamanw, ni Alabatosoba cɛtigɛfani, ani masafugulanw. Sanufɛn minw tun kɛra ka Alabatosoba ɲafɛla masiri, a y'o bɛɛ ta. 23A ye warigwɛ ni sanu, ani minan sɔngɔgwɛlɛnw fana ta. A y'u ka nafolo dogonin fana ta ka taga n'a ye. 24A ye fɛɛn nunu bɛɛ cɛ ka ban tuma min na, a kɔsegir'a ka jamana na. A tun ye mɔgɔ caaman faga, ka dabayakuma fɔ fɔɔ k'a dama tɛmɛ.\n25Dusukasi kɛra Isirayɛli jamana faan bɛɛ la.\n26Ɲamɔgɔw ni mɔgɔkɔrɔbaw tora ka ŋuna,\nkanbelenw ni sunguruw barika banna.\nMusow ka cɛɲa tununa.\n27Kɔɲɔcɛw ye dusukasidɔnkili la,\ndusukasi ye kɔɲɔmusow sɔrɔ u ka layɔrɔ la.\n28Dugukolo yɛrɛyɛrɛla Isirayɛlidenw ka sigɛnba kosɔn,\nYakuba ka somɔgɔw bɛɛ maloyara.\nZeruzalɛmu yɔrɔ barikaman\n(Mak 2nan 5.24-26)\n29Saan fila tɛmɛnin kɔ, masacɛ ye kɛlɛkuntigi dɔ ci Zuda mara duguw la, a tagara Zeruzalɛmu ni kɛlɛboloba ye. 30A ye hɛrɛkuma fɔ dugu mɔgɔw ye, dugu mɔgɔw lar'a la, k'a sɔrɔ galon lo. O kɔ, a barila ka ben dugu kan ka cɛnniba kɛ yen, ka Isirayɛliden caaman faga. 31A ye dugu nafolo cɛ ka tasuma don dugu la, soo minw tun b'a kɔnɔ, k'olu ni dugu laminikogo halaki. 32A ka kɛlɛdenw ye musow ni denmisɛnw minɛ, ka begɛnw tilan u ni ɲɔgɔn cɛ. 33O kɔ, u ye Dawuda ka ciin lalaga ka kogojan barikaman lɔ k'a lamini, ka sangaso barikamanw lɔ k'u kɛ kɔlɔsilikɛyɔrɔw ye. O kɛra u ka dugu yɔrɔ barikaman ye. 34U ye mɔgɔkuntan dɔw sigi a kɔnɔ, janfamɔgɔw tun lo n'u tɛ sariya bato, olu ye barika sɔrɔ o yɔrɔ la kosɔbɛ. 35U ye kɛlɛkɛminanw ni dumunifɛnw mara yen. U tun ye nafolo min cɛ Zeruzalɛmu, u y'o bila yen. O kɛra faratiyɔrɔ ye Isirayɛlidenw fɛ.\n36O kɛra faratiko ye Alabatosoba kama,\no kɛra sutanako ye Isirayɛlidenw fɛ tuma bɛɛ.\n37U ye mɔgɔ jalakibaliw joli bɔn ka Alabatosoba lamini,\nu ye Alabatosoba nɔgɔ.\n38Zeruzalɛmukaw bolila u kosɔn,\ndugu kɛra lonanw ka sigiyɔrɔ ye.\nDugulenw kɛra lonanw ye a kɔnɔ,\nu y'u karaba ka bɔ a kɔnɔ.\n39Zeruzalɛmu Alabatosoba kɛra yɔrɔlakolon ye.\nA ka ɲanagwɛlonw kɛra sangalonw ye,\na ka lafiɲɛlonw kɛra mafiɲɛyalon ye,\na ka boɲa yɛlɛmana ka kɛ dɔgɔya ye.\n40A tɔgɔ tun ka bon cogo min na,\na ka maloya boɲana ten fana.\nA ka kunkɔrɔta kɛra dusukasi ye.\nZuwifuw n'u ka landaw\n(Mak 2nan 6.1-11)\n41Masacɛ y'a fɔ ko a ka mara kɔnɔ mɔgɔw ka kɛ kelen ye, ko u kelen kelen bɛɛ k'u ka landaw dabila yɔrɔ bɛɛ a ka mara kɔnɔ. 42Siya tɔw bɛɛ ye masacɛ ka kuma bato. 43Isirayɛlidenw caaman fana sɔnn'a ka batolikɛcogo ma. U ye joow sɔn, u ma lafiɲɛlon bato tugu. O dama tɛ, 44masacɛ ye mɔgɔw ci ni batakiw ye Zeruzalɛmu, ni Zuda mara dugu tɔw la, k'a fɔ o yɔrɔ mɔgɔw ye ko u ka jamana wɛrɛ landaw kɛ minw n'u ka jamana ta te kelen ye. 45Ko u kana saraka jɛnitaw, ni jii ta, ani saraka wɛrɛw bɔ Alabatosoba kɔnɔ tugu. Ko u kana lafiɲɛlonw ni ɲanagwɛlonw bato tugu, 46ko u ka Alabatosoba nɔgɔ, ni fɛɛn minw ye Ala ta ye k'o nɔgɔ, 47ka sarakabɔyɔrɔw lɔ, ka soow lɔ joow ye, ka lɛɛw bɔ saraka ye, ni sogo sifa wɛrɛ, minw nɔgɔnin lo sariya faan fɛ. 48Ko u man kan k'u dencɛw kɛnɛkɛnɛ tugu. Ko u ka kokuntan sifa bɛɛ kɛ k'u yɛrɛ nɔgɔ. 49Masacɛ tun b'a fɛ u ka ɲinɛ Musa ka sariya kɔ ten, k'u ka landaw bɛɛ yɛlɛma. 50Ko ni mɔgɔ o mɔgɔ ma sɔn ka masacɛ ka cira bato, k'o tigi be faga. 51Masacɛ ye o kuma sɛbɛn k'a ci a ka mara mɔgɔw bɛɛ ma. A ye mɔgɔ dɔw bila Isirayɛli jama kɔlɔsili la, k'a fɔ Zuda mara duguw bɛɛ mɔgɔw ye ko u ka sarakaw bɔ duguw kelen kelen bɛɛ kɔnɔ. 52Isirayɛlidenw caaman ye Musa ka sariya fili, ka tugu masacɛ ka mɔgɔw kɔ. U ye kojugu kɛ jamana kɔnɔ. 53U ye Isirayɛlidenw wajibiya ten, fɔɔ u tagara dogo dogoyɔrɔw bɛɛ la.\n54Masacɛ y'a ka fɛnjugu cɛnnikɛla lɔ saraka jɛnitaw bɔyɔrɔ la, ka sarakabɔyɔrɔw lɔ dugu tɔw la Zuda mara la. O kɛra girɛkiw ka masaya saan 145nan na, *Kisilewu kalo tile tan ni duurunan loon. 55U tun be wusulan jɛni sodaw la ni forobayɔrɔw la. 56N'u ye sariyasɛbɛ minw sɔrɔ, u b'o faranfaran k'u fili tasuma kɔnɔ. 57U mana Musa ka kitabu ye dɔ fɛ, walima ni dɔ be Musa ka sariya bato, u b'o tigi faga ka kɛɲɛ ni masacɛ ka kuma ye. 58Isirayɛliden minw tun te masacɛ ka fɔta bato duguw kɔnɔ, ni u ye olu sɔrɔ, u tun be olu tɔɔrɔ kosɔbɛ kalo o kalo. 59Kalo o kalo tile mugan ni duurunan loon, u tun bɛ saraka bɔ saraka jɛnita bɔyɔrɔ la. 60Muso minw y'u dencɛw kɛnɛkɛnɛ, u tun be olu faga ka kɛɲɛ ni masacɛ ka kuma ye, 61k'u ka denɲɛninw dulon u kaan na, k'u ka somɔgɔw faga, ani deenw kɛnɛkɛnɛbagaw. 62O bɛɛ n'a ta, Isirayɛli kɔnɔ mɔgɔ caaman sera ka to kantigiya la, ani ka ban ka fɛnnɔgɔninw dumu. 63U sɔnna saya ma sanni ka fɛnnɔgɔnin dumu k'u ka bɛɛn cɛn, min tun be u ni Ala cɛ. O kosɔn, u y'u faga. 64O loonw na, Ala ka dimiba sera Isirayɛlidenw ma.


Eze 40 AKKDC08 - Isirayɛlidenw minɛnin kɔ ka taga - Bible Search\nEze 39 Eze 41\nYelifɛn, Alabatoso nata koo la\n1Isirayɛlidenw minɛnin kɔ ka taga jamana wɛrɛ la, o saan mugan ni duurunan na, saan daminɛtuma kalo tile tannan loon, o kɛr'a saan tan ni naaninan ye tigitigi Zeruzalɛmu minɛnin kɔ, Masaba ka sebagaya tun sera ne ma. A tagara ni ne ye dugu nin kɔnɔ. 2- Ne y'a ye yelifɛn na ko Ala tagara ni ne ye Isirayɛli jamana na ka ne lɔ kulu jamanjan dɔ kan. Ne ye fɛɛn dɔ ye kulu worodugu ɲafan fɛ, a bɔnin tun be duguba dɔ fɛ. 3- A tagara ni ne ye o yɔrɔ la. Ne ye mɔgɔ dɔ ye, a be i ko zira. Juru ɲanaman ni sumanikɛkala tun b'a bolo. A lɔnin tun be dugu donda la. 4Cɛɛ nin y'a fɔ ne ye ko: «Adamaden, i ɲaa yɛlɛ ka filɛli kɛ, k'i tulo malɔ ka mɛnni kɛ. Ne bena fɛɛn minw yira i la, i ka olu bɛɛ kɔlɔsi, bari i nakun ye o le ye. Ayiwa, i bena fɛɛn minw ye, i ka olu bɛɛ ɲafɔ Isirayɛli ka somɔgɔw ye.»\nLuu ni dondaw\n5- Ne ye kogo dɔ ye min kɛnin be ka Alabatoso lamini. Sumanikɛkala min tun be cɛɛ nin bolo, o jaɲa tun ye mɛtɛrɛ saba ye. A ye laminikogo boɲa suma, o tun ye mɛtɛrɛ saba ye. Kogo jaɲa, sanfɛ, a y'o suma, o fana tun ye mɛtɛrɛ saba ye.\n6O kɔ, a tagara kɔrɔn fɛ donda la ka yɛlɛ o yɛlɛyɛlɛnan fɛ. A ye donda kuun suma. O boɲa tun ye mɛtɛrɛ saba ye. 7Soo kɔlɔsibagaw ka boonw kelen kelen bɛɛ kɔnɔ boɲa n'u kɔnɔ jaɲa tun ye mɛtɛrɛ saba saba ye. Kogo minw tun be boon nunu ni ɲɔgɔn cɛ, olu boɲa tun ye mɛtɛrɛ fila ni tilan ye. Bulonda min tun ɲasinnin be Alabatoso ma gɛrɛfɛ donda duɲa tun ye mɛtɛrɛ saba ye. 8A ye donda bulonda suma, 9o tun ye mɛtɛrɛ naani ye. A tutunan boɲa nunu tun ye mɛtɛrɛ kelen kelen ye. Donda bulonda nin ɲasinnin tun be Alabatoso ma. 10Soo kɔlɔsibagaw ka boon minw tun be kɔrɔn ɲafan donda la, olu tun ye wɔɔrɔ ye. Saba tun be faan dɔ la, saba be faan wɛrɛ la. Boon nunu bɛɛ boɲa tun ye kelen ye. Kogo minw tun be boon ni ɲɔgɔn cɛ, olu bɛɛ tun ka kan. 11O kɔ, a ye donda boɲa suma. O tun ye mɛtɛrɛ duuru ye, a jaɲa sanfɛ, o tun ye mɛtɛrɛ wɔɔrɔ ni tilan ye. 12Kogo tun be boon nunu kelen kelen bɛɛ ɲafɛ, a jaɲa sanfɛ, olu tun ye mɛtɛrɛ tilancɛ ye. Boon faan kelen tun ye mɛtɛrɛ saba ye, faan dɔ nin tun ye mɛtɛrɛ saba ye fana. 13O kɔ, a ye donda suma k'a ta boon dɔ nin ɲafɛ biri ma ka taga se boon dɔ wɛrɛ ta ma, min ɲasinnin be a ma. O furancɛ jaɲa tun ye mɛtɛrɛ tan ni fila ani tilan ye. 14A ye bulonda suma mɛtɛrɛ tan, o bulonda laminina faan bɛɛ ni Alabatoso luu ye. 15Donda ni bulonda ɲafɛ furancɛ tun ye mɛtɛrɛ mugan ni duuru ye. 16Fenɛtiri tun be yɔrɔ nunu kɛnɛma kogow la, ni tɛmɛ sifa dɔ b'u la, ani u ka cɛtigɛkogow la, ani boon nin kɔnɔ kogow la. Kogo nunu tun be boɲana ka taga kɔnɔna faan fɛ. U tun be donda lamini bɛɛ la. Kogo nunu masirinin tun be ni tamarosun jaaw ye.\n17O kɔ, a tagara ni ne ye kɛnɛma luu kɔnɔ. Ne ye boon dɔw ye, ani tɛmɛyɔrɔ dɔ min tun dilanna ni kabakuruw ye, ka lukɛnɛ nin bɛɛ lamini. Boon bi saba tun be tɛmɛyɔrɔ nin na. 18O tɛmɛyɔrɔ nin tun be dondaw gɛrɛfɛ. A kɔnɔ boɲa ni daaw ta tun ka kan. O ye duguma tɛmɛyɔrɔ ye. 19A ye duguma donda ɲafɛla suma fɔɔ ka taga se kɔnɔnalu ma. O kɔrɔn fɛ, n'a kɔgɔdugu ɲafan jaɲa tun ye mɛtɛrɛ bi duuru ye.\n20A ye kɔgɔdugu ɲafan kɛnɛma luu daa jaɲa n'a boɲa suma. 21Soo kɔlɔsibagaw ka boonw tun ye wɔɔrɔ ye, saba saba tun be a faan fila bɛɛ la. Daa la boon nunu, n'u kogow, ani daa la bulonda, o ni donda fɔlɔ taw bɛɛ tun ka kan. Luu nin jaɲa tun ye mɛtɛrɛ mugan ni duuru ye, a boɲa tun ye mɛtɛrɛ tan ni fila ani tilan ye. 22A fenɛtiriw n'a bulonda ani tamarosun jaa minw tun b'a kogow kan, olu ni kɔrɔn fɛ donda taw bɛɛ tun ka kan. Mɔgɔ be yɛlɛ a yɛlɛyɛlɛnan min fɛ, seen layɔrɔ wolonwula tun b'o la. A ɲaa sinnin tun be bulonda ma. 23Donda min tun be kɔnɔnalu la, o ni kɔgɔdugu ɲafan donda sinnin tun be ɲɔgɔn ma i n'a fɔ kɔrɔn fɛ ta. A ye donda fila nunu furancɛ suma. A jaɲa tun ye mɛtɛrɛ bi duuru ye.\n24O kɔ, a tagara ni ne ye worodugu ɲafan fɛ. Ne ye worodugu ɲafan donda ye. A y'a tutunanw n'a bulondaw suma. Olu ni tɔw tun ka kan. 25Fenɛtiriw tun be donda nin n'a bulonda faan bɛɛ la, i n'a fɔ fenɛtiri tɔ nunu. A jaɲa tun ye mɛtɛrɛ mugan ni duuru ye, a boɲa tun ye mɛtɛrɛ tan ni fila ani tilan ye. 26Mɔgɔ be yɛlɛ a yɛlɛyɛlɛnan min fɛ, seen layɔrɔ wolonwula tun b'o la. U ɲaa sinnin tun be bulonda ma. Tamarosun jaaw tun b'a kogow faan fila bɛɛ kan. 27Kɔnɔnalu luu donda dɔ tun ɲasinnin be worodugu ɲafan fɛ. A ye donda nin, ani kɛnɛma ta, o min be worodugu ɲafan fɛ, furancɛ suma. O jaɲa tun ye mɛtɛrɛ bi duuru ye.\nKɔnɔnalu n'a dugumadaw\n28O kɔ, a donna ni ne ye kɔnɔnalu kɔnɔ worodugu ɲafan donda fɛ. A ye donda nin suma. O ni tɔw tun ka kan. 29Soo kɔlɔsibagaw ka boonw ni tutunanw ani bulonw, ni donda tɔw taw tun ka kan fana. Fenɛtiriw tun be donda nin n'a bulon na faan bɛɛ la. U jaɲa tun ye mɛtɛrɛ mugan ni duuru ye, a boɲa tun ye mɛtɛrɛ tan ni fila ni tilan ye. 30Yɔrɔ nin tun lamininin be ni bulonw ye faan bɛɛ. Olu jaɲa tun ye mɛtɛrɛ tan ni fila ni tilan ye, u boɲa tun ye mɛtɛrɛ fila ni tilan ye. 31Bulon nunu ɲasinnin tun be kɛnɛma luu ma. Tamarosun jaaw tun b'a tutunanw kan. Seen layɔrɔ seegi yɛlɛyɛlɛnan tun b'a la.\n32O kɔ, a tagara ni ne ye kɔrɔn ɲafan fɛ donda la ka don kɔnɔna luu ni ne ye donda nin fɛ. A y'o daa nin fana suma. O ni tɔw tun ka kan. 33Boonw ni tutunanw ani bulonw ni tɔw bɛɛ tun ka kan. Fenɛtiriw tun be daa ni bulon faan bɛɛ la. U jaɲa tun ye mɛtɛrɛ mugan ni duuru ye, a boɲa, mɛtɛrɛ tan ni fila ni tilan. 34Donda bulon ɲasinnin tun be kɛnɛma luu ma. Tamarosun jaaw tun b'a faan fila tutunanw kan. Seen layɔrɔ seegi yɛlɛyɛlɛnan tun b'a la.\n35O kɔ, a tagara ni ne ye kɔgɔdugu ɲafan donda la k'o suma. O ni tɔw tun ka kan. 36Boonw ni tutunanw ni bulon, ani tɔw tun ka kan. Fenɛtiriw tun b'a la faan bɛɛ. A jaɲa tun ye mɛtɛrɛ mugan ni duuru ye, a boɲa, mɛtɛrɛ tan ni fila ni tilan. 37A bulonda ɲasinnin tun be kɛnɛma luu ma. Tamarosun jaaw tun b'a faan fila tutunanw kan. Seen layɔrɔ seegi yɛlɛyɛlɛnan tun b'a la.\n38Boon dɔ tun be donda tutunan nunu cɛma, daa tun b'a la. U tun be to ka saraka jɛnitaw ko o yɔrɔ la. 39Tabali fila fila tun be donda gɛrɛn fila bɛɛ la bulon kɔnɔ. U tun be saraka jɛnitaw ni hakɛ yafa sarakaw, ani fili yafa sarakaw faga olu kan. 40Tabali fila tun be kɔgɔdugu ɲafan fɛ donda la, bulonda kogo gɛrɛfɛ kɛnɛma, yɛlɛyɛlɛnan faan kelen na. Fila wɛrɛ tun be donda faan dɔ nin na. 41O la, tabali naani tun be donda faan kelen na, naani tun be faan dɔ la. U bɛɛ lajɛnnin tun ye seegi ye, sarakaw tun be faga minw kan. 42Tabali naani fana tun be yen, minw dilanna ni kabakuru lɛsɛninw ye, saraka jɛnitaw kama. U kelen kelen bɛɛ jaɲa, n'u boɲa tun ye santimɛtɛrɛ bi wolonwula ni duuru duuru ye. U jaɲa sanfɛ, o tun ye mɛtɛrɛ tilancɛ ye. Saraka jɛnitaw ni saraka wɛrɛw fagaminanw tun be bila tabali nunu kan. 43Fɛɛn dɔ tun be kogo la, soo kɔnɔ, faan bɛɛ. U kelen kelen bɛɛ jaɲa tun be mɔgɔ tigɛ boɲa bɔ. Saraka sogow tun be la tabali nunu kan.\n44Kɔnɔnada kɔfɛ, dɔnkililabagaw ka boonw tun be yen kɔnɔnalu kɔnɔ. Kelen tun be kɔgɔdugu ɲafan donda gɛrɛfɛ k'a ɲaa sin worodugu ma. Kelen tun be worodugu ɲafan donda gɛrɛfɛ k'a ɲaa sin kɔgɔdugu ma. 45Cɛɛ nin y'a fɔ ne ye ko boon min ɲasinnin be worodugu ɲafan fɛ, k'o ye sarakalasebagaw ta ye minw be baara kɛ Alabatoso kɔnɔ. 46Ko boon min ɲasinnin be kɔgɔdugu ɲafan ma, k'o ye sarakalasebagaw ta ye minw be baara kɛ sarakabɔyɔrɔ la. Olu ye Sadɔki deenw ye. Levi kɔmɔgɔw cɛma, olu dama le be se ka gwɛrɛ Masaba la ka baara kɛ a ye.\n47O kɔ, a ye luu suma. A jaɲa tun ye mɛtɛrɛ bi duuru ye, a boɲa fana tun ye mɛtɛrɛ bi duuru ye. Sarakabɔyɔrɔ tun be Alabatoso ɲafɛ. 48O kɔ, a donna ni ne ye bulon kɔnɔ k'a tutunanw suma. U tun b'a faan fila bɛɛ la, u boɲa tun ye mɛtɛrɛ fila ni tilan ye. Donda boɲa tun ye mɛtɛrɛ wolonwula ye, gɛrɛfɛkogow boɲa tun ye mɛtɛrɛ kelen ni tilan ye. 49Bulon jaɲa tun ye mɛtɛrɛ tan ye, a boɲa, mɛtɛrɛ wɔɔrɔ. Yɛlɛyɛlɛnan tun be yen. Tutunan fila tun be daa tutunanw gɛrɛfɛ, kelen tun be faan kelen na, kelen tun be faan dɔ la.


Mas 2nan 1 AKKDC08 - Masacɛ Akabu sanin kɔ, mowabuw - Bible Search\nMas 2nan int Mas 2nan 2\nMas 2nan 1\nMasaba be Akaziyasi jalaki\n1Masacɛ Akabu sanin kɔ, mowabuw murutira Isirayɛli mara mɔgɔw ma. 2O y'a sɔrɔ Akaziyasi tun bɔr'a ka soo sanbon kɔnɔ ka ben Samari dugu kɔnɔ, a mandimina kosɔbɛ. O la, a ye mɔgɔw bila ko u ka taga Ekurɔnkaw ka batofɛn Baalizebubi ɲininga, janko ka se k'a lɔn n'a bena bɔ a la. 3Masaba ka mɛlɛkɛ y'a fɔ Tisibika Eli ye ko: «Wili ka taga Samari masacɛ ka cidenw kunbɛn k'a fɔ u ye ko: ‹Ala te Isirayɛli mara la wa, fɔɔ aw be taga Ekurɔnkaw ka batofɛn Baalizebubi ɲininga?› 4O la, Masaba y'a fɔ ko a lara dilan min kan, ko a tena jigi ka bɔ a kan, ko a bena sa, siga t'a la.» O kɔ, Eli y'a ka sira minɛ ka taga.\n5Ciden nunu kɔsegira ka taga masacɛ fɛ. A y'u ɲininga ko mun na u kɔsegira. 6Olu y'a jaabi ko: «Mɔgɔ dɔ y'an kunbɛn k'a fɔ an ye ko an ka kɔsegi ka taga an cibaga masacɛ fɛ k'a fɔ a ye ko Masaba y'a fɔ ko Ala te Isirayɛli mara la wa, fɔɔ i be mɔgɔw bila ka taga Ekurɔnkaw ka batofɛn Baalizebubi ɲininga? K'o la, i lanin be dilan min kan, ko i tena jigi ka bɔ a kan, ko i bena sa, siga t'a la.» 7Masacɛ y'u ɲininga ko: «Cɛɛ min y'aw kunbɛn, ka kuma nin fɔ aw ye, a be cogo di?» 8- U y'a jaabi ko begɛnsi fani le tun b'a kaan na, ani a ka cɛsirilan tun ye golo ye. O yɔrɔnin bɛɛ masacɛ y'a fɔ ko Tisibika Eli lo.\nAkaziyasi b'a fɛ ka Eli minɛ\n9Akaziyasi ye kɛlɛden mɔgɔ bi duuru n'u kuntigi ci Eli fɛ. O kuntigi nin tagara Eli fɛ, o y'a sɔrɔ Eli tun siginin be kulu kunna sanfɛ sanfɛ. A y'a fɔ Eli ye ko: «Ala ka mɔgɔ! Masacɛ ko i ka jigi!» 10- Eli y'a jaabi ko n'ale ye Ala ka mɔgɔ ye, ko tasuma ka bɔ sankolo la ka jigi k'ale n'a ka mɔgɔ bi duuru nunu jɛni. Tasuma jigira ka bɔ sankolo la ka kuntigi nin n'a ka mɔgɔ bi duuru nunu jɛni o yɔrɔnin bɛɛ.\n11Akaziyasi ye kɛlɛden mɔgɔ bi duuru n'u kuntigi dɔ wɛrɛ ci tugu. O kuntigi nin ye kuma ta k'a fɔ Eli ye ko: «Ala ka mɔgɔ! Masacɛ ko i ka teliya ka jigi!» 12Eli y'a jaabi ko ni ale ye Ala ka mɔgɔ ye, ko tasuma ka bɔ sankolo la ka jigi k'ale n'a ka mɔgɔ bi duuru nunu jɛni. Tasuma bɔra Ala fɛ sankolo la ka na ale n'a ka mɔgɔ bi duuru jɛni o yɔrɔnin bɛɛ.\n13O kɔ, masacɛ ye kɛlɛden mɔgɔ bi duuru n'u kuntigi wɛrɛ ci a siɲɛ sabanan na. O kuntigi sabanan nin tagara se dɔrɔn, a y'a kunbiri gwan Eli ɲakɔrɔ k'a daali ko: «Ala ka mɔgɔ, sabali, n b'i daali, ne n'i ka baaraden mɔgɔ bi duuru nunu nii kisi! 14A filɛ, mɔgɔ bi duuru duuru kuntigi mɔgɔ fila, n'u ka mɔgɔ bi duuru duuru minw kɔnna ka na, tasuma bɔra sankolo la ka jigi k'olu jɛni. Sisan, ne kisi!» 15Masaba ka mɛlɛkɛ y'a fɔ Eli ye ko a ka jigi ka taga n'ale ye. Ko a kana siran a ɲa. O la, Eli wilila ka taga n'a ye masacɛ fɛ. 16Eli y'a fɔ masacɛ ye ko: «Masaba y'a fɔ ko: ‹I ye mɔgɔ bila k'u ka taga Ekurɔnkaw ka batofɛn Baalizebubi ɲininga minkɛ, i n'a fɔ Ala te Isirayɛli mara la, u be se ka min ɲininga, k'o la, i lanin be dilan min kan, i tena jigi ka bɔ a kan, i bena sa, siga t'a la.› »\n17Eli ye kuma min fɔ Masaba barika la, Akaziyasi sara ka kɛɲɛ n'o ye. Zoramu sigir'a nɔɔ na. Zuda mara masacɛ Zoramu, Zozafati dencɛ ka masaya saan filanan na, bari dencɛ tun te Akaziyasi fɛ.\n18Akaziyasi ka kɛwali tɔw, ani a ye baara min kɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.


Bibulu ka maanaw: Naaman kɛnɛyali koo - Jehova Seerew ka ɛntɛrɛnɛti yɔrɔ daganin\nI B’A lɔn sungurunin be min fɔra wa? A be Jehova ka kira Elize koo lo fɔra muso nin ye ani Jehova ye Elize dɛmɛ ka kabako minw kɛ. Muso nin tɛ foyi lɔn Jehova koo la sabu a tɛ Israɛlden dɔ ye. An k’a filɛ fɔlɔ mun na sungurunin nin be muso nin ka soo kɔnɔ.\nMuso nin ye Sirika lo ye. A cɛɛ Naaman lo ye Siri kɛlɛdenw kuntigi ye. Sungurunin nin ye Israɛlden ye. Sirikaw y’a minɛ ani u tagara n’a ye k’a kɛ Naaman muso ka baaraden ye.\nKuna bana tun be Naaman na. O bana be se ka mɔgɔ farisogo yɔrɔ dɔ ɲimi. O lo y’a to sungurunin nin b’a fɔra Naaman muso ye ko: ‘Ne b’a fɛ ne matigi ka taga Jehova ka kira fɛ Israɛl jamana na. A bena a kɛ a ka kuna bana ka ban.’ Kɔfɛ, muso cɛɛ ye o kuma mɛn.\nNaaman tun b’a fɛ kosɔbɛ ka kɛnɛya, o kama a y’a latigɛ ko a be taga Israɛl. A sera yen tuma min na, a tagara Elize ka soo. Elize y’a ka baaraden ci k’a fɔ Naaman ye ko a ka taga ko Zurudɛn baji la siɲɛ wolonfila. O kuma ye Naaman dimi kosɔbɛ ani a y’a fɔ ko: ‘Ne ka jamana bajiw man fisa ni Israɛl bajiw bɛɛ ye wa?’ Naaman y’o kumaw fɔ ka ban tuma min na, a kɔsegira.\nNka, a ka baaraden dɔ y’a fɔ a ye ko: ‘Ni kira tun ye koo gwɛlɛ dɔ fɔ i ye, i tun tɛna o kɛ wa? Sisan, mun na i do tɛ se ka taga ko i n’a fɔ a y’a fɔ cogo min na?’ Naaman y’a ka baaraden ka kuma lamɛn ani a tagara ko siɲɛ wolonfila Zurudɛn baji la. A y’o kɛ tuma min na, a ka kuna bana banna pewu!\nNaaman ninsɔndiyara kosɔbɛ. A segira ka taga Elize fɛ k’a fɔ a ye ko: “Sisan, ne y’a lɔn ko Ala wɛrɛ te yɔrɔ si dugukolo kan ni Isirayɛli ta tɛ. O la, i ka boɲafɛn nin minɛ.” Nka, Elize y’a jaabi ko: ‘Ayi, ne tɛna foyi minɛ.’ Elize y’a faamu ko a man ɲi a ka boɲafɛn minɛ Naaman fɛ sabu Jehova lo y’a ka bana kɛnɛya. Nka, Elize ka baaraden Geyazi b’a fɛ ka boɲafɛn minɛ a yɛrɛ ye.\nAyiwa, Geyazi y’o lo kɛ. Naaman taganin kɔ, Geyazi bolila ka tugu a kɔ. A y’a fɔ Naaman ye ko: ‘Elize lo ye ne ci ka na a fɔ i ye ko a teriw nana a fɛ, o kama a be boɲafɛn dɔ ɲini i fɛ k’a di u ma.’ O kuma tun ye ngalon ye. Nka, Naaman tun t’o kala ma, o kama a ye fɛɛn dɔw di Geyazi ma.\nGeyazi kɔsegira soo tuma min na, Elize y’a lɔn a ye koo min kɛ. Jehova tun y’o fɔ a ye. O la, Elize y’a fɔ Geyazi ye ko: ‘Komi i ye koo jugu nin kɛ, Naaman ka kuna bana bena yɛlɛma i la.’ O yɔrɔnin bɛɛ Geyazi kɛra kunatɔ ye.\nAn be kalan juman sɔrɔ koo nunu bɛɛ la? A fɔlɔ, an ka kan ka to ka Jehova koo fɔ mɔgɔw ye i ko sungurunin nin y’a kɛ cogo min na. Nafa caaman be se ka sɔrɔ o la. A filanan, an man kan ka kɛ kuncɛbaw ye i ko Naaman kɔnna ka min kɛ, an ka kan ka mɛnni kɛ Ala sagokɛlaw fɛ. A sabanan, an man kan ka ngalon tigɛ i ko Geyazi y’a kɛ cogo min na. Yala an tɛ koo caaman faamu n’an be Bibulu kalan wa?\n2 Masacɛw 5:1-27.\nJaa nin kan, sungurunin nin be mun lo fɔra muso nin ye?\nMuso nin ye jɔn lo ye, ani sungurunin nin be mun lo kɛra a ka soo?\nElize y’a ka baaraden ci ka mun lo fɔ Naaman ye, ani mun na Naaman dimina?\nTuma min na Naaman sɔnna a ka baaraden ka kuma ma, mun lo kɛra?\nMun na Elize banna Naaman ka boɲafɛn na, nka Geyazi ye mun lo kɛ?\nMun lo kɛra Geyazi la, ani an be kalan juman sɔrɔ o koo la?\n2 Masacɛw 5:1-27 kalan.\nIsraɛl sungurunin ka koo be se ka bi denmisɛnw jija cogo di? (2 Mas. 5:3; Zab. 8:3; 148:12, 13)\nMun na an ka ɲi ka Naaman ka koo to an hakili la n’u be Bibulu ka ladiliw dira an ma? (2 Mas. 5:15; Eburuw 12:5, 6; Zaki 4:6)\nN’an be Elize ka koow kɛcogo suman ni Geyazi ta ye, an be se ka kalan juman sɔrɔ? (2 Mas. 5:9, 10, 14-16, 20; Mat. 10:8; Kɛw. 5:1-5; 2 Kor. 2:17)\nI KA KƐ JEHOVA TERI YE\nJehova bena i jaa gwɛlɛya\nMun lo be se k’i dɛmɛ ka jagwɛlɛya sɔrɔ walisa ka Jehova kofɔ mɔgɔw ye?\nA ci dɔ ma A ci dɔ ma Maana 69nan: Naaman kɛnɛyali koo


Zan Batizelikɛla be sira labɛnna | Yezu ka ɲɛnamaya\nZan Batizelikɛla be sira labɛnna\nMATIYO 3:1-12 MARIKI 1:1-8 LUKA 3:1-18 ZAN 1:6-8, 15-28\nZAN Y’A DAMINƐ KA WAAJULI KƐ ANI KA MƆGƆW BATIZE\nMƆGƆ CAAMAN BATIZERA, NKA BƐƐ M’O KƐ\nYezu tun be ni saan 12 ye tuma min na a ye sariya karamɔgɔw ɲininga koo dɔw la Alabatosoba kɔnɔ. Saan 17 tɛmɛna sisan ani an be saan 29 daminɛ na Krista tile la. Mɔgɔ caaman be kumana Yezu somɔgɔ Zan koo la. A be waajuli kɛ Zurudɛn baji daa la, kɔrɔn fan fɛ.\nZan ka kumaw n’a sawura yɛrɛ be mɔgɔ kabakoya. A ka fani dilanna ni ɲɔgɔmɛsi lo ye ani a ka cɛsirilan ye golo lo ye. A be tɔɔnw ni lii lo dumu. Kuma juman lo b’a fɛ k’a lase mɔgɔw ma? A b’a fɔra u ye ko: “Aw ye nimisa ka faran aw ka kojuguw la, bari sankolo masaya waati surunyana.”—Matiyo 3:2.\nZan ka kuma y’a lamɛnbagaw dusu ɲagali. U caaman y’a faamu k’u ka ɲi ka nimisa u ka jurumuw na, k’u ka kokɛcogow n’u ka miiriya juguw yɛlɛma. U be se k’o kɛ n’u b’u ka ɲɛnamaya kɛcogo kɔrɔ dabila. “Mɔgɔw tun be bɔ Zurudɛn baji daa la ani Zeruzalɛmu ni Zude mara faan bɛɛ la” ka taga Zan fɛ (Matiyo 3:5). Mɔgɔ minw bɔra ka taga a fɛ, u caaman nimisara u ka jurumuw na. Zan y’u fari kuturu bɛɛ tunu Zurudɛn baji kɔnɔ walisa k’u batize. Mun na do?\nZan ka batɛmu ye tagamasiɲɛ ye, o kɔrɔ, seereya dɔ lo. O b’a yira ko minw ye Ala ka sariya tiɲɛ, u nimisara u ka jurumuw na (Kɛwaliw 19:4). Nka, bɛɛ man kan n’o batɛmu ye. Tuma min na diinan kuntigiw (Fariziɲɛw ni Saduseɲɛw) nana Zan fɛ, a y’u weele ko “fɔnfɔnnidenw.” A y’a fɔ u ye ko: “Aw ka kɛwaliɲumanw kɛ k’a yira ko aw nimisara ka faran aw ka kojuguw la. Aw kana miiri ko Ala bena aw kisi bari Ibrayima ye aw faa ye. Ne b’a fɔ aw ye ko Ala be se ka kabakuru nunu yɛlɛma k’u kɛ Ibrayima deenw ye. Jende labɛnnin lo yiriw tigɛli kama. Yiri o yiri te denɲuman kɛ, o bɛɛ bena tigɛ ka fili tasuma na.”—Matiyo 3:7-10.\nMɔgɔ caaman b’u mako don Zan na, a ka kumaw barika ka bon ani a be mɔgɔ caaman batize. O kosɔn, u ye sarakalasebagaw ni Levitew ci k’a ɲininga ko: “E ye jɔn ye?”\nZan y’u jaabi ko: “Ne te Ala ka Mɔgɔ wolomanin [Krista] ye dɛ!”\nU y’a ɲininga tugun ko: “O tuma na, e ye jɔn ye? E ye Eli ye wa?”\nA ko: “Ne te Eli ye.”\n“E ye kiraba nin ye wa?” Musa tun ye kiraba min nako fɔ, u tun kaan be ale lo ma.—Deteronɔmu 18:15, 18.\nZan ko: “Ayi.”\nU y’a ɲininga tugun ko: “E ye mɔgɔ min ye, o fɔ an ye, waasa an ka se ka taga o fɔ an cibagaw ye. . . . O tuma na, e ye jɔn ye?” Zan ye kira Ezayi ka kuma fɔ k’u jaabi ko “mɔgɔ min be pɛrɛnna kongokolon kɔnɔ ko ‘aw ka siratilennin labɛn Matigi ye,’” ale ye o tigi lo ye.—Zan 1:19-23.\nU y’a fɔ a ye ko: “Ni e te . . . [Krista] ye, ni e te Eli ye, walima kiraba, e do be mɔgɔw batize mun na?” Zan y’u jaabi koɲuman ko: “Ne kɔni be mɔgɔw batize jii la. Nga mɔgɔ dɔ b’aw cɛma, aw t’ale lɔn, ale be na ne kɔ.”—Zan 1:25-27.\nO sen fɛ, Zan y’a yira ko ale be sira labɛnna le. Cogo di do? Minw dusukun tilennin lo, a b’olu dɛmɛ ka sɔn Masiya ma, ale min tun bena kɛ Masa ye. Zan y’a fɔ Masiya koo la ko: “Min bena na ne kɔ, o ka sebagaya ka bon ni ne ta ye. K’a ka sanbara bɔ a seen na, ne kuun ka dɔgɔ o ma.” (Matiyo 3:11). A yɛrɛ y’a fara a kan ko: “Ne tun ye min koo fɔ ko a bena na ne kɔfɛ . . . A ka bon ni ne ye, bari sanni ne ka wolo, ale tun be yen.”—Zan 1:15.\nZan be kuma min fɔ ko “Aw ye nimisa ka faran aw ka kojuguw la, bari sankolo masaya waati surunyana,” o kuma bɛnnin lo kosɔbɛ (Matiyo 3:2). O sababu fɛ, a y’a yira bɛɛ la ko Jehova bena Yezu Krista min sigi k’a kɛ Masa ye, ale ka waajuli baara bena daminɛ.\nZan ye mɔgɔ sifa juman lo ye? A ye mun baara lo kɛ?\nMun na Zan be mɔgɔw batize?\nZan ye mun lo fɔ mɔgɔw ye, ani mun na o bɛnnin lo?\nA ci dɔ ma A ci dɔ ma Zan Batizelikɛla be sira labɛnna\njy sap. 11 ɲɛɛ 30-31


Lok 2nan 22 AKKDC08 - Zeruzalɛmukaw ye Zoramu dencɛ - Bible Search\nLok 2nan 21 Lok 2nan 23\nLok 2nan 22\nMasacɛ Akaziyasi ka koo\n(Mas 2nan 8.25-29; 9.27-29)\n1Zeruzalɛmukaw ye Zoramu dencɛ fitini Akaziyasi sigi a nɔɔ na masaya la, bari jama min tun farala arabuw kan ka na Zuda mara kɛlɛdenw ka sigiyɔrɔ kama, olu tun y'a denkɔrɔbaw bɛɛ faga. A kɛra ten, Zuda mara masacɛ Zoramu dencɛ Akaziyasi sigira masaya la. 2Akaziyasi tun ye saan mugan ni fila sɔrɔ sanni a ka kɛ masacɛ ye. A ye saan kelen kɛ masaya la Zeruzalɛmu. A bamuso tɔgɔ tun ko Atali, Omuri mamamuso tun lo. 3Ale fana ye Akabu ka somɔgɔw ka kɛwaliw ɲɔgɔn kɛ, bari a bamuso tun be to k'a jaa gwɛlɛya kojugu la. 4A ye kojugu kɛ Masaba ɲakɔrɔ i n'a fɔ Akabu ka somɔgɔw. Bari, a facɛ sanin kɔ, olu le tun be to k'a ladi, o la, a filila. 5A sɔnna u ka ladili ma ka taga ni Isirayɛli mara masacɛ Akabu deen Zoramu ye, ka kɛlɛ kɛ ni Siri masacɛ Azayɛli ye Aramɔti, Galaadi mara la. Sirikaw ye Zoramu mandimi. 6O la, a kɔsegira ka n'a yɛrɛ furakɛ Zizireyɛli. Zuda mara masacɛ Zoramu dencɛ Akaziyasi tagar'a filɛ, bari a tun mandiminin lo.\n7Ala tun b'a fɛ ka Akaziyasi mako sa o taama nin seen fɛ. A sera tuma min na, ale ni Zoramu bɔra ko u be taga Nimusi dencɛ Zewu kunbɛn. Masaba tun ye Zewu le woloma janko a ka Akabu ka somɔgɔw halaki. 8Ala tun ye min latigɛ a ka kiti kɔnɔ Akabu ka somɔgɔw kosɔn, Zewu tun b'a la k'o kɛ. A ye Zuda mara ɲamɔgɔw ni Akaziyasi balimaw deenw kunbɛn, k'u faga. Olu minw tun be baara kɛ masacɛ ye. 9O kɔ, a y'a ka mɔgɔw bila ka taga Akaziyasi yaala. U tagar'a minɛ a ka dogoyɔrɔ la Samari, ka na n'a ye Zewu fɛ k'a faga. U y'a suu don, bari u tun y'a fɔ ko: «Zozafati deen lo, Zozafati tun be Masaba ɲini n'a dusu bɛɛ ye.» Mɔgɔ si ma sɔrɔ Akaziyasi ka soo min tun be se ka kɛ masacɛ ye.\nAtali be kɛ masamuso ye\n(Mas 2nan 11.1-3)\n10Tuma min na Akaziyasi bamuso Atali y'a ye ko a deen sara, a y'a latigɛ ko a be Zuda mara masacɛ kɔmɔgɔw bɛɛ faga. 11Nga u tun b'a fɛ ka masacɛ dencɛw faga tuma min na, masacɛ Zoramu denmuso Yosabati ye Akaziyasi dencɛ Zowasi ta ka ta'a dogo Masaba ka soo kɔnɔ layɔrɔ la, ale n'a lamɔbaga. Masacɛ Zoramu denmuso Yosabati min ye sarakalasebaga Yoyada ka muso ye, ale ye deen nin dogo Atali la, bari Akaziyasi balimamuso tun lo. Atali ma se k'a faga. 12A dogonin tora u fɛ Ala ka soo kɔnɔ fɔɔ saan wɔɔrɔ. O waati nin na, Atali le tun be masaya la jamana kunna.


Bibulu ka maanaw: Ala be Musa ci - Jehova Seerew ka ɛntɛrɛnɛti yɔrɔ daganin\nLOON dɔ la, Musa y’a ka sagaw dɛndɛ fɔɔ ka se Orɛbu kulu gɛrɛfɛ. O yɔrɔ la, a ye tasuma manatɔ ye yiritunin dɔ la nka a tun tɛ jɛnina!\nMusa y’a fɔ ko: ‘Nin ye kabako ye. Ne bena gwɛrɛ ka kabako nin filɛ ka ɲɛ.’ A gwɛrɛla tuma min na, kumakan dɔ bɔra yiritunin na k’a fɔ ko: ‘I kana gwɛrɛ kojugu. I ka sanbara bɔ bari i lɔnin be yɔrɔ min na, o ye yɔrɔ senuman ye.’ Ala lo tun be kumana a fɛ mɛlɛkɛ dɔ daa la. O kama, Musa y’a ɲɛda biri.\nAla y’a fɔ a ye ko: ‘Ne ye n ka mɔgɔw ka sɛgɛn ye Misira. O kama ne bena u hɔɔrɔnya. Ne bena e lo ci ka taga u labɔ Misira jamana na.’ Jehova tun labɛnnin lo k’u ladon Kanaan jamana ɲuman kɔnɔ.\nNka Musa y’a fɔ ko: ‘Ne tɛ foyi ye. Ne be se k’o kɛ cogo di? Ayiwa, ni ne tagara, Israɛldenw mana a fɔ ne ye ko “Jɔn lo ye i ci?” Ne bena mun lo fɔ u ye?’\nAla y’a jaabi ko ‘I k’a fɔ u ye ko: “JEHOVA, Ibrayima ka Ala, Isiyaka ka Ala, ani Yakuba ka Ala lo ye ne ci aw ma.” ’ Jehova y’a fara a kan ko: ‘O lo ye ne tɔgɔ ye fɔɔ abada.’\nMusa y’a jaabi ko: ‘Nka n’u ma la a la ko e lo ye ne ci do?’\nAla y’a ɲininga ko: ‘Mun lo b’i bolo?’\nMusa y’a jaabi ko: ‘Bere lo.’\nAla ko: ‘A fili dugu ma.’ Musa ye bere fili minkɛ, a kɛra saa ye. O kɔ, Jehova ye kabako wɛrɛ kɛ k’a yira Musa la. A y’a fɔ a ye ko: ‘I bolo don i ka dereke kɔrɔ.’ Musa y’a bolo don a ka dereke kɔrɔ. A y’a bolo bɔ tuma min na, a gwɛra parapara! A bolo kɛra i ko kunatɔ bolo. O kɔ, Jehova ye see di Musa ma a ka kabako sabanan dɔ kɛ. A laban, a y’a fɔ a ye ko: ‘I mana na o kabakow kɛ, Israɛldenw bena la a la ko ne lo ye i ci.’\nO kɔ, Musa tagara soo k’a fɔ Zetoro ye ko: ‘I k’a to ne ka kɔsegi ka taga n ka mɔgɔw cogoya filɛ Misira jamana na.’ O la, Zetoro ye sira di Musa ma, ani Musa ye Misira sira minɛ.\nƐkizɔdi 3:1-22; 4:1-20.\nI ɲɛɛ be kulu min na jaa nin kan, a tɔgɔ ko di?\nMusa y’a ka sagaw dɛndɛ ka se kulu gɛrɛfɛ tuma min na, a ɲɛɛ lara kabako juman lo kan?\nKumakan dɔ bɔra yiritunin manatɔ la ka mun lo fɔ, ani jɔn kumakan tun lo?\nTuma min na Ala y’a fɔ Musa ye ko ale lo bena a ka mɔgɔw labɔ Misira, Musa y’a jaabi cogo di?\nAla ko Musa ka mun lo fɔ ni mɔgɔw y’a ɲininga ko jɔn lo y’a ci?\nMusa tun bena a yira cogo di ko Ala lo y’a ci?\nƐkizɔdi 3:1-22 kalan.\nMusa ka koo b’an jigi sigi cogo di ko Jehova bena an dɛmɛ n’a b’an ɲɛɛ na ko see t’an ye ka Alako baara dɔ kɛ? (Ɛkiz. 3:11, 13; 2 Kor. 3:5, 6)\nƐkizɔdi 4:1-20 kalan.\nMusa ye saan 40 minw kɛ Madiyan, o y’a ka miiriya yɛlɛmana cogo di, ani mɔgɔ minw b’a fɛ ka kunkanbaara sɔrɔ kafo kɔnɔ olu be se ka kalan juman sɔrɔ o la? (Ɛkiz. 2:11, 12; 4:10, 13; Mise 6:8; 1 Tim. 3:1, 6, 10)\nHali ni Jehova tɛmɛna a ka ɔriganisasiyɔn fɛ k’an kolo, Musa ka koo b’an jigi sigi mun lo la? (Ɛkiz. 4:12-14; Zab. 103:14; Eburuw 12:4-11)\nA ci dɔ ma A ci dɔ ma Maana 30nan: Ala be Musa ci


Mun na Yahutu dannabaliw bena halakili | Yezu ka ɲɛnamaya\nMun na Yahutu dannabaliw bena halakili\nYAHUTUW BE KALAN SƆRƆ KA BƆ YEZU FƐ BALAWO FILA KOO LA\nYEZU BE MUSO KƆƆ KURUNIN DƆ KƐNƐYA LAFIƝƐLON NA\nYezu y’a ɲini cogo caaman na ka jama jija u ka miiri u ka jɛnɲɔgɔnya koo la ni Ala ye. A ye mɔgɔw kalan Fariziɲɛcɛ dɔ ka soda la. O kɔ, a ye sababu wɛrɛ sɔrɔ tugun k’u jija.\nU dɔw ye balawo dɔ kofɔ Yezu ye. U ko Ɔrɔmu ka gofɛrɛnɛrɛ Pɔnsi Pilati ye Galileka dɔw faga k’u to saraka bɔ la ani k’u joli ɲagami n’u ka saraka bɛgɛnw joli ye (Luka 13:1, ABM). Mun na u b’o lakalila Yezu ye?\nPilati tun ye Alabatoso wari ta ka jii sira dɔ lɔ walisa ka na ni jii ye Zeruzalɛmu dugu kɔnɔ. N’a sɔrɔ Alabatoso kuntigiw sababu la le Pilati y’o wari sɔrɔ. Yahutu waa caaman tun murutira o kosɔn. Pilati ye Galileka minw faga, n’a sɔrɔ o mɔgɔ murutinin dɔw lo. Minw b’o koo lakalila Yezu ye, n’a sɔrɔ u b’a miiri k’o koo ye Galilekaw nunu sɔrɔ u ka kɛwale juguw kosɔn. Nka u ka miiriya ma bɛn Yezu ma.\nA y’u ɲininga ko: “Aw be miiri k’o Galileka nunu sara ten bari u tun be hakɛ kɛ ka tɛmɛ Galileka tɔw bɛɛ kan wa?” A y’u jaabi ko tiɲɛn tɛ. Nka, a tɛmɛna o koo fɛ ka Yahutuw lasɔmi ko: “Ni aw ma nimisa ka faran aw ka kojuguw la, aw bɛɛ bena halaki fana.” (Luka 13:2, 3). O kɔ, Yezu ye balawo wɛrɛ kofɔ u ye. N’a sɔrɔ o kɛra a ma mɛɛn ani n’a sɔrɔ o jii sira lɔli lo nana n’o balawo ye.\nYezu y’u ɲininga ko: “Silowe ciin sangaso benna mɔgɔ tan ni seegi minw kan k’u faga, aw be miiri k’olu tun ye kojugukɛlaw ye ka tɛmɛ Zeruzalɛmuka tɔw bɛɛ kan wa?” (Luka 13:4). N’a sɔrɔ jama b’a miiri k’o mɔgɔw sara u yɛrɛw ka kojuguw kosɔn. O miiriya ma bɛn Yezu ma tugun. A b’a lɔn ko ‘barinako be se ka bɛɛ sɔrɔ’ ani ko n’a sɔrɔ o lo y’o mɔgɔw sɔrɔ fana (Waajulikɛla 9:11). O koo ka ɲi ka jama lasun ka miiri. Yezu ko: “Ni aw ma nimisa ka faran aw ka kojuguw la, aw bɛɛ bena halaki fana.” (Luka 13:5). Nka, mun na a b’o kuma fɔra ka gwɛlɛya u ma ten?\nO ye ko a ka cidenya baara laban surunyana. A ye ntalen nin la ko: “Torosun tun be cɛɛ dɔ fɛ a ka foro la. Loon dɔ, a tagara toro ɲini a kan, nga a ma foyi sɔrɔ. O loon nin na, a y’a fɔ a ka baaraden ye ko: ‘Ne saan saba filɛ nin ye, ne be na toro ɲini torosun nin na, ne te foyi sɔrɔ a la. A tigɛ. Kuun t’a la a ka to foro kɔnɔ gwansan.’ Nga baaraden y’a jaabi ko: ‘A to ɲinan tugu. Ne bena dingɛ sogi k’a lamini ka nɔgɔ kɛ a kɔrɔ. Ni o kɛra, n’a sɔrɔ a bena deen kɛ saan wɛrɛ. N’a ma deen kɛ, i ben’a tigɛ.’”—Luka 13:6-9.\nA saan saba ni kɔ lo ye nin ye Yezu b’a ɲinina ka Yahutuw dɛmɛ u ka limaniya ale la. Nka a ka baara tɔnɔ ma caya: mɔgɔ damanin dɔrɔn lo sɔnna ka kɛ a ka kalandenw ye. Sisan, a b’a ka cidenya baara saan naaninan lo la. O kama, a be dɔ farala a ka jijali kan. Yezu kɛtɔ ka waajuli kɛ ani ka mɔgɔw kalan Zude ani Pere, a be komi a be dingɛ le sogira ka torosun (o min ye Yahutuw ye) lamini ani ka nɔgɔ kɛ a kɔrɔ. Mun lo sɔrɔla o la? Yahutu damanin dɔrɔn lo sɔnna ka nimisa. Nka, u ka jamana mɔgɔw fanba banna ka nimisa. O kama, u ta bena kɛ halakili lo ye.\nLafiɲɛlon dɔ la, o mɔgɔw y’a yira tugun k’u banna ka nimisa. K’a to Yezu be kalan dira batoso dɔ kɔnɔ, a ye muso dɔ ye, jina dɔ ye min kɔɔ kuru kabi saan 18. O muso hinɛ donna Yezu la. A y’a fɔ a ye ko: “Muso, i kɛnɛyatɔ filɛ nin ye.” (Luka 13:12). Yezu y’a bolow bila muso kan: muso latilenna yɔrɔnin kelen ani a y’a daminɛ ka nɔɔrɔ la Ala kan.\nBatoso kuntigi dimina o koo kosɔn. A ko: “An ka kan ka baara kɛ tile wɔɔrɔ kɔnɔ. Aw ka na o loonw na, a k’aw kɛnɛya. Aw kana na lafiɲɛlon na.” (Luka 13:14). O cɛɛ ma sɔsɔli kɛ ko see be Yezu ye ka mɔgɔw kɛnɛya. Nka, a be mɔgɔw kɔrɔfɔra sabu u nana lafiɲɛlon na walisa Yezu k’u kɛnɛya. Yezu ka jaabili gwɛnnin lo. A ko: “Aw ye filakanfɔlaw le ye! Lafiɲɛlon na, aw kelen kelen bɛɛ te aw ka misi, walima aw ka fali foni ka taga u sɔn jii la wa? Muso nin min buruju bɔra Ibrayima na, ni Sutana tun y’a siri ni bana ye kabini saan tan ni seegi, a tun ma daga k’o muso kɛnɛya lafiɲɛlon na wa?”—Luka 13:15, 16.\nYezu kɛlɛbagaw maloyara, nka jama ninsɔndiyara kosɔbɛ a ka kabakow kosɔn. Yezu tun ye ntalen fila la Masaya koo la k’a to kurun dɔ kɔnɔ Galile baji la. A segira k’u la tugun Zude yan.—Matiyo 13:31-33; Luka 13:18-21.\nYezu ye balawo fila jumanw lo kofɔ walisa ka jama lasɔmi? O lasɔmini kuma ye juman lo ye?\nYezu ye ntalen min la torosun koo la, o be mun lo yira ka gwɛ Yahutuw ka koo cogoya koo la?\nMun na batoso kuntigi dimina? Yezu ye cɛɛ ka filankafoya yira cogo di?\nA ci dɔ ma A ci dɔ ma Mun na Yahutu dannabaliw bena halakili\njy sap. 79 ɲɛɛ 184-185


Yezu y’a ɲɛfɔ Nikodɛmu ye a kɔrɔ ye min ye ka “segi ka wolo tugu” | Yezu ka ɲɛnamaya\nYezu be Nikodɛmu kalan sufɛ\nYEZU BE KUMA NI NIKODƐMU YE\nKA “SEGI KA WOLO TUGU,” O KƆRƆ KO DI?\nKa Yezu to Zeruzalɛmu, saan 30 ka Tɛmɛnkan seli la, a ye kabako dɔw kɛ. O y’a to mɔgɔ caaman lara a la. Yezu ka kabakow ye Nikodɛmu kabakoya fana. O cɛɛ ye Fariziɲɛ ye ani Yahutuw ka kititigɛlaw jɛnkulu mɔgɔ dɔ lo. A b’a fɛ ka dɔ lɔn Yezu koo la. O kama, a tagara Yezu fɛ sufɛ. N’a sɔrɔ a be siranna ko Yahutuw ka kuntigi tɔɔw kana a ye ani k’a tɔgɔ tiɲɛ.\nNikodɛmu y’a fɔ Yezu ye ko: “Karamɔgɔ, anw y’a lɔn ko Ala le y’i ci. Bari i be kabako minw kɛ, ni Ala te e mɔgɔ min fɛ, e te se k’o kɛ.” Yezu y’a fɔ a ye ko mɔgɔ min b’a fɛ ka don Ala ka Masaya la fɔɔ a ka “segi ka wolo tugu.”—Zan 3:2, 3.\nNka, mɔgɔ be se ka segi ka wolo tugun cogo di? Nikodɛmu ye Yezu ɲininga ko: “A be se ka segi ka don a baa kɔnɔ ka wolo tugu wa?”—Zan 3:4.\nAyi! O tɛ Yezu ka kuma kɔrɔ ye. Yezu y’a ɲɛfɔ a ye ko: “Ni mɔgɔ min ma wolo jii, ani Nii Senuman barika la, o tigi te se ka don Ala ka masaya la.” (Zan 3:5). Yezu wolola jii ni hakili senu barika la tuma min na a batizera ani hakili senu jigira a kan. O wagati la, kumakan dɔ bɔra sankolo la k’a fɔ ko: “Nin ye ne Dencɛ kanunin ye. A koo ka di ne ye haali.” (Matiyo 3:16, 17). O cogo la, Ala y’a yira ko sisan, Yezu kɛra ale Dencɛ ye min bena ɲɛnamaya kɛ sankolo la ani ka don a ka Masaya la. Kɔfɛ, saan 33 Pantekɔte loon na, kalandenw batizenin kɔ, hakili senu jigira u kan. O cogo la, olu fana segira ka wolo ka kɛ Ala deen bangelenw ye, minw bena ɲɛnamaya kɛ sankolo la.—Kɛwaliw 2:1-4.\nYezu be Nikodɛmu kalanna min na Masaya koo la, o faamu ka gwɛlɛ Nikodɛmu fɛ. O kama, Yezu ye kunnafoni wɛrɛw di Nikodɛmu ma a yɛrɛ koo la k’a yira ale ka lɔyɔrɔ kɛrɛnkɛrɛnnin ye min ye. A ko: “Musa ye saa nigɛlaman kɔrɔta sanfɛ lɔgɔ kan cogo min na kongokolon kɔnɔ, fɔɔ Mɔgɔ Dencɛ fana kɔrɔ ka ta ten, waasa ni mɔgɔ min y’a jigi la a kan, o tigi ka nii banbali sɔrɔ.”—Zan 3:14, 15.\nFɔlɔ la, saa tun ye Isirayɛliden minw ci, olu tun ka kan k’o saa nsiranɛgɛlaman filɛ walisa ka to niin na (Nɔnburuw 21:9). O cogo kelen na, adamadenw bɛɛ ka ɲi ka limaniya Ala Dencɛ la walisa ka kisi jurumu ni saya ma ani ka ɲɛnamaya banbali sɔrɔ. Walisa k’a yira ka gwɛ ko Ala y’o labɛn kɛ ni kanuya ye, Yezu y’a fɔ Nikodɛmu ye ko: “Ala ye diɲɛ kanu haali, fɔɔ a y’a Deen kelenpe ci mɔgɔw ma, waasa ni mɔgɔ min y’a jigi la a kan, o tigi kana halaki, nga o ka nii banbali sɔrɔ.” (Zan 3:16). O la, kalo wɔɔrɔ a ka waajuli baara daminɛnin kɔ, Yezu y’a yira ka gwɛ Zeruzalɛmu dugu la ko adamadenw bena ɲɛnamaya banbali sɔrɔ ale sababu fɛ.\nYezu y’a fɔ Nikodɛmu ye ko: “Ala m’a Dencɛ ci diɲɛ na waasa ka mɔgɔw jalaki.” O kɔrɔ ko Ala m’a ci ka na kiti ben mɔgɔw kan ko u ka kan ni halakili ye. Nka, a nana “waasa k’u kisi.”—Zan 3:17.\nSiranya kosɔn Nikodɛmu nana Yezu fɛ sufɛ. O kosɔn, a bɛnnin lo Yezu k’a ka kuma kuncɛ nin cogo la ko: “O kiri sababu filɛ nin ye ko, kɛnɛ nana diɲɛ la, nka dibi diyara mɔgɔw ye ka tɛmɛn kɛnɛ kan, katuguni u ka kɛwalew ka jugu. Mɔgɔ o mɔgɔ bɛ ko jugu kɛ, kɛnɛ man di o tigi ye fewu, o tɛ sɔn ka na kɛnɛ la fana, walisa a ka kɛwale juguw kana jira kɛnɛ kan. Nka mɔgɔ min bɛ tiɲɛ kow kɛ, o bɛ na kɛnɛ la, walisa a ka kɛwalew k’a jira ko u kɛra ka kɛɲɛ ni Ala sago ye.”—Zan 3:19-21, ABM.\nNikodɛmu ye Fariziɲɛ ye ani Israɛldenw ka karamɔgɔ lo. Yezu lɔyɔrɔ ye min ye Ala sagonata koo la, a y’o faamu. Sisan, a ka ɲi ka wagati ta ka miiri o la.\nMun lo ye Nikodɛmu lasun ka taga bɔ Yezu fɛ? Mun na a tagara sufɛ?\nKɔrɔ juman na Yezu ma na walisa ka “mɔgɔw jalaki”?\nA ci dɔ ma A ci dɔ ma Yezu be Nikodɛmu kalan sufɛ\njy sap. 17 ɲɛɛ 44-45


An SBA 504 loan or an SBA 7a loan? With as many loans available for small businesses, how can you find out which one is right for you, like between a SBA 7a loan or a 504 loan? While you may not be …


Bɔk 39 AKKDC08 - U ye Yɔrɔ Senuman baarakɛfaniw dilan - Bible Search\nBɔk 38 Bɔk 40\nSarakalasebagaw ka faniw dilanko\n1U ye Yɔrɔ Senuman baarakɛfaniw dilan ni jese kɔlɔbolaman ye, ni jese wulenman, ni jesewulen cɔncɔn. U ye Arɔn ka sarakalasefaniw dilan, i ko Masaba tun y'a fɔ Musa ye cogo min na.\n2U ye sarakalasebagaw kuntigi ka fani dilan ni jese kɔlɔbolaman, ni jese wulenman, ni jesewulen cɔncɔn, ani jese ɲanaman ye, ka sanu kɛ a la, 3U ye sanu gosi k'a pɛnpɛrɛn k'a tigɛtigɛ k'a kɛ i n'a fɔ jese, k'o ni jese kɔlɔbolaman, ani jese wulenman, ni jesewulen cɔncɔn, ani jese ɲanaman don ɲɔgɔn na, baaralɔnbaga ɲanaman y'u dan. 4U ye fɛɛn fila dɔw kɛ minw be fani daa fila nunu tugu ɲɔgɔn na a gamanw sanfɛ. 5Sarakalasebagaw kuntigi ka fani n'a cɛsirilan dancogo tun ye kelen ye. A tun baarala ni sanujese le ye, ni jese kɔlɔbolaman, ni jese wulenman, ni jesewulen cɔncɔn, ani jese ɲanaman, i ko Masaba tun y'a fɔ Musa ye cogo min na. 6U ye kabakuru kɔlɔbolaman dɔw dilan k'u don sanu kɔnɔ, ka Isirayɛli dencɛw tɔgɔw ɲɛgɛn u kan, i n'a fɔ u be taamasiɲɛ lafɛn kɛ cogo min na, 7k'o nɔrɔ sarakalasebagaw kuntigi ka fani gaman kan, a ka kɛ hakilijigifɛn ye Isirayɛli kɔmɔgɔw koo la, i ko Masaba tun y'a fɔ Musa ye cogo min na.\n8U ye disilafani dilan ka kɛɲɛ ni sarakalasebagaw kuntigi ka fani ye. Baaralɔnbaga ɲanaman dɔ le y'o dilan ni sanujese ye, ni jese kɔlɔbolaman, ni jese wulenman, ni jesewulen cɔncɔn, ani jese ɲanaman. 9A faan naani bɛɛ tun ye kelen ye. A jaɲa n'a kɔnɔ boɲa bɛɛ bɛnna santimɛtɛrɛ mugan ni duuru ma. A tun kurunin be ka la ɲɔgɔn kan. 10U ye kabakuru sɔngɔgwɛlɛnw nɔrɔnɔrɔ a la, fɔɔ sira naani. Kabakuru minw tun be sira fɔlɔ kan, o tun ye kabakuru wuleman cɔncɔn ni kabakuru nɛrɛmuguman ani kabakuru binkɛnɛman ye. 11Sira filanan ta tun ye kabakuru bulaman sifa fila ani diyaman ye. 12Sira sabanan ta tun ye kabakuru bulaman ni kabakuru ɲɛgɛɲɛgɛnin ani ametisiti ye. 13Sira naaninan ta tun ye kabakuru binkɛnɛman, ni kɔlɔbolaman, ani kabakuru binkɛnɛman sifa wɛrɛ ye. U bɛɛ nɔrɔla sanu kɔnɔ. 14Kabakuru nunu tun ye tan ni fila ye ka kɛɲɛ ni Isirayɛli dencɛw daa ye. U ye Isirayɛli deen tan ni fila nunu kelen kelen bɛɛ tɔgɔ le sɛbɛn kabakuru nunu kelen kelen kan, i n'a fɔ taamasiɲɛ lafɛn be cogo min na. 15U ye jɔrɔkɔw dilan ni sanu yɛrɛ yɛrɛ ye i n'a fɔ juru, k'u kɛ disilafani na. 16U ye minɛfɛn fila dɔ kɛ ni sanu ye, ani ka bololanigɛ sifa dɔ dilan fila, o fana ye sanu ye, k'u siri disilafani dakun fila la. 17U ye sanujɔrɔkɔ fila nunu don bololanigɛ fila nunu na, disilafani dakunw na, 18ka jɔrɔkɔ dakun fila dɔ nunu don minɛfɛn fila nunu la, o minw be sarakalasebagaw kuntigi ka fani gaman kan a ɲafɛla la. 19U ye bololanigɛ sifa dɔ dilan deen fila ni sanu ye, k'u siri disilafani dakun fila dɔ nunu na kɔnɔna, sarakalasebagaw kuntigi ka fani kan, 20k'o ɲɔgɔn fila kɛ tugu ni sanu ye, k'u don sarakalasebagaw kuntigi ka fani gaman kɔrɔ faan fila la ɲafɛla la, a kalansira gɛrɛfɛ, a cɛsirilan sanfɛ. 21U ye juru kɔlɔbolaman siri disilafani nigɛ nunu na ka taga siri sarakalasebagaw kuntigi ka fani taw la, janko disilafani ka to sarakalasebagaw kuntigi ka fani cɛsirilan sanfɛ, a kana foni ka bɔ a ka fani na. U y'o bɛɛ kɛ i ko Masaba tun y'a fɔ Musa ye cogo min na.\n22Forocadennin min be sarakalasebagaw kuntigi ka fani jukɔrɔ, u y'o bɛɛ dan ni jese kɔlɔbolaman ye. 23U y'a kaan tigɛ cɛmancɛ la i n'a fɔ nigɛdeleke ta, k'a kaan nin sɔgɔ janko a kana faran. 24U ye gerenadiyiriden bisigiw dilan ni jese kɔlɔbolaman, ni jese wulenman, ni jesewulen cɔncɔn, ani jese ɲanaman ye, k'u siri foroca nin dagolo la, 25ka welenninw dilan ni sanu yɛrɛ yɛrɛ ye k'o don yiriden jaa nunu ni ɲɔgɔn cɛ foroca dagolo la k'a lamini. 26N'u ye welennin kelen don, u be yiridenbisigi kelen don, k'a kɛ ten, fɔɔ ka foroca nin dagolo bɛɛ lamini, u bena to ka min don ka baara kɛ, i ko Masaba tun y'a fɔ Musa ye cogo min na.\n27U ye forocabaw dan Arɔn n'a dencɛw ye ni jese ɲanaman ye, 28ka sarakalasebagaw kuntigi ka kunmelekefani n'a ka fugulan masirifɛn kɛ ni jese ɲanaman ye, ani kurusi min danna ni jese ɲanaman ye. 29U ye cɛsirilan dan ni jese ɲanaman ye, ani jese kɔlɔbolaman, ni jese wulenman, ani jesewulen cɔncɔn, k'a ɲɛgɛn, i ko Masaba tun y'a fɔ Musa ye cogo min na.\n30U ye yirifeerenbisigi dilan ni sanu yɛrɛ yɛrɛ ye ka sɛbɛnni kɛ a kan, taamasiɲɛ lafɛn cogo la ko: «Nin ye Masaba ta ye,» 31k'a siri kunmelekefani ɲafɛ ni juru kɔlɔbolaman ye, a ka to yen i ko Masaba tun y'a fɔ Musa ye cogo min na.\nFanibugu baara banko\n32A kɛra ten, u ye Ɲɔgɔnkunbɛn fanibugu baara bɛɛ kɛ ka ban. Masaba tun ye min fɔ Musa ye, Isirayɛlidenw y'o bɛɛ kɛ tigitigi.\n33O kɔ, u nana ni fanibugu n'a minanw bɛɛ ye Musa fɛ: a fani minɛfɛnw, n'a lɔgɔw, ani a banabiriw, n'a tutunanw, ani u jusigilanw, 34n'a kuun birifɛnw, sagajigi golo, u ye min wulen, ni golo dɔ minw ka kɛnɛ, n'a cɛtigɛfani, 35ani kɛsu, walakaw be min kɔnɔ, Masaba ka sariya sɛbɛnnin be minw kan, ani kɛsu talɔgɔw, n'a datugulan, 36ani tabali n'a minanw bɛɛ, ni buru min dira Masaba ma, 37ani fitinɛbilayɔrɔ sanu yɛrɛyɛrɛ, ni fitinɛdagaw, ni fitinɛ tulu, an'a minanw bɛɛ, 38sarakabɔyɔrɔ sanulaman, ni tulu mɔnta, ni wusulan kasadiman, ni fanibugu dalafani, 39ani sarakabɔyɔrɔ ziralaman n'a kɔnɔna ziratɛmɛ n'a talɔgɔw, an'a minanw bɛɛ, ni dagaba n'a jusigilan, 40ani luu laminifaniw, n'a lamini tutunanw, ani u jusigilanw, ani fanibugu dalafani, ni jurukisɛw, n'a gweenw, ani Ɲɔgɔnkunbɛn fanibugu minanw bɛɛ ye, 41ni Yɔrɔ Senuman baarakɛfaniw ye: sarakalasebaga Arɔn taw, ni a dencɛw ka kan ka fani minw don k'u ka sarakalasebaara kɛ.\n42Masaba tun ye min fɔ Musa ye, Isirayɛlidenw y'o bɛɛ kɛ. 43Musa y'o baara bɛɛ filɛ ka ɲa k'a ye ko Masaba tun y'a fɔ cogo min na, k'u y'o bɛɛ kɛ ten. O kɔ, a ye duba kɛ u ye.


Lazari suu kununi (zan 11) | Yezu ka ɲɛnamaya\nLazari suu kununa\nLAZARI SUU KUNUNI\nKITITIGƐLAW BE YEZU FAGAKO ƝAƝINI\nYezu dontɔ Betani, Marita tagara a kunbɛn. Kɔfɛ, Mariyamu fana tagara. U tagara ɲɔgɔn fɛ Lazari ka kaburu la. Kuluwo dɔ tun lo ani u ye kabakuru kɛ k’a datugu. Yezu y’a fɔ ko u ka “kabakuru bɔ kaburuda la.” Marita m’a faamu Yezu b’a fɛ ka min kɛ. A ko: “Matigi, a kasa ka kan ka bɔ sisan, bari a suu donna bii y’a tile naani ye.” Nka Yezu y’a fɔ a ye ko: “Ne tun m’a fɔ i ye ko ni lanaya b’i la, ko i bena Ala ka sebagaya ye wa?”—Zan 11:39, 40.\nU ye kabakuru bɔ kaburuda la. Yezu y’a ɲɛɛ kɔrɔta sanfɛ ani a ye delili kɛ ko: “N Faa, ne be barika la i ye bari i ye ne jaabi. Ne y’a lɔn ko i be ne jaabi tuma bɛɛ, nga ne b’o fɔra janko mɔgɔ minw be ne lamini na, olu ka l’a la ko ele le ye ne ci.” Yezu ye delili min kɛ, o y’a yira jama na ko a be nana koo min kɛ, o setigiya be bɔ Ala lo fɛ. O kɔ, a pɛrɛnna ko: “Lazari, wili ka bɔ.” Lazari wulila ka bɔ. Fani melekenin b’a bolo n’a seenw na, ani dɔ kɛra k’a ɲɛɛ siri. Yezu ko: “Aw k’a foni k’a to a ka taga.”—Zan 11:41-44.\nYahutu caaman minw tun nana Mariyamu ni Marita dusu saalo, olu y’o kabako ye ani u limaniyara Yezu la. Nka dɔ wɛrɛw tagara o lakali Fariziɲɛw ye. Olu ni sarakalasebagaw kuntigiw ye Yahutuw ka kititigɛ jɛnkulu mɔgɔw lajɛn. Sarakalasebagaw kuntigiba Kayifu ye u dɔ ye. U dɔw ko: “An bena mun le kɛ? Bari cɛɛ nin be kabako caaman kɛ. N’an y’a to n’a tagara ɲa, mɔgɔ bɛɛ bena l’a la, o seen fɛ, Ɔrɔmukaw bena na k’an ka yɔrɔ senuman n’an ka siya halaki.” (Zan 11:47, 48). Ala ye see di Yezu ma ka kabako caaman kɛ. Diinan kuntigiw y’o koo mɛn seere caaman daa la, nka u t’a fɛ ka ninsɔndiya o kosɔn. U ka jɔrɔnankow bɛɛ ye k’u ka kuntigiya mara dɔrɔn.\nLazari suu kununi kɛra maloya ye Saduseɲɛw fɛ sabu u lanin tɛ sukununi koo la. Kayifu ye u dɔ ye. A ye kuma ta k’a fɔ ko: “Aw te foyi faamu. Aw fana m’a lɔn ko mɔgɔ kelen ka sa jama kosɔn janko an ka siya bɛɛ kana halaki, k’o ka fisa wa?”—Zan 11:49, 50; Kɛwaliw 5:17; 23:8.\nKayifu ye kuma min fɔ, o “ma bɔ a yɛrɛ la” dɛ! Ala lo y’a lasun k’o fɔ sabu Kayifu lo ye sarakalasebagaw kuntigiba ye. Kayifu fɛ, Yezu ka ɲi ka faga walisa Yahutu diinan ɲɛmɔgɔw be kuntigiya min kɛra jama kun na, o kana nagasi. Nka a ka kiraya kuma b’a yira ko Yezu bena sa walisa ka Yahutuw kunmabɔ ani “Ala deenw minw jɛnsɛnnin be.”—Zan 11:51, 52.\nKayifu sera ka kititigɛlaw lasun u ka labɛn kɛ walisa ka Yezu faga. Nikodɛmu y’o kititigɛla dɔ ye ani Yezu koo ka di a ye. Kɔni ale lo ma taga o labɛn kofɔ Yezu ye? An kɔni be min lɔn, o ye ko Yezu tagara joona ka bɔ Zeruzalɛmu walisa u kana a faga k’a sɔrɔ Ala ka wagati latigɛnin ma se fɔlɔ.\nLazari suu kununa minw ɲɛɛ na, olu ye mun lo kɛ?\nKititigɛlaw jɛnkulu mɔgɔw ka juguya bɔra kɛnɛ kan cogo di?\nKayifu tun be Yezu ka saya lo ɲinina. O bɛɛ n’a ta, Ala y’a lasun ka kiraya kuma juman lo fɔ?\nSuuw bena kunu!\nYala i ka mɔgɔ sɔbɛ dɔ sara wa? Yala i be se k’a ye tugun wa? A ɲini k’a lɔn Bibulu be min fɔ sukununi koo la.\nA ci dɔ ma A ci dɔ ma Lazari suu kununa\njy sap. 91 ɲɛɛ 214-215


Mas 2nan 18 AKKDC08 - Ela dencɛ Oze, Isirayɛli mara - Bible Search\nMas 2nan 17 Mas 2nan 19\nMas 2nan 18\nZuda mara masacɛ Ezekiyasi ka koo\n(Lok 2nan 29.1-2)\n1Ela dencɛ Oze, Isirayɛli mara masacɛ ka masaya saan sabanan na, Akazi dencɛ Ezekiyasi kɛra masacɛ ye Zuda mara kunna. 2A tun ye saan mugan ni duuru sɔrɔ sanni a ka kɛ masacɛ ye. A ye saan mugan ni kɔnɔntɔn kɛ masaya la Zeruzalɛmu. A bamuso tɔgɔ tun ko Abi, Zakari denmuso tun lo. 3A ye koɲuman kɛ Masaba ɲakɔrɔ i n'a fɔ a bɛma Dawuda tigitigi. 4- A y'a kɛ sɔnnikɛyɔrɔw tununa. A ye jokabakuruw ci, ka Asera jaaw tigɛ k'u ben. Musa tun ye saa ziralaman min dilan, a y'o cɛn, bari Isirayɛlidenw tun be to ka wusulan jɛni a kɔrɔ fɔɔ ka se o waati ma. U tun y'a tɔgɔ la ko Newusitan.\n5A y'a jigi la Masaba, Isirayɛli ka Ala kan. Zuda mara masacɛ minw tugur'a kɔ, ani minw tun tɛmɛn'a ɲa, a ɲɔgɔn ma sɔrɔ olu si cɛma. 6A tora k'a jigi la Masaba kan, a ma Masaba bila. Masaba tun ye sariya minw di Musa ma, a y'o bato. 7Masaba fana tor'a fɛ. A ye see sɔrɔ a ka koo bɛɛ la. A murutira Asiri masacɛ ma, a ma kolo a ye tugu. 8A sera filisiw kɔrɔ fɔɔ ka taga se Gaza n'a ka mara ma, k'a ta kɔlɔsilikɛlaw ka sangasow ma fɔɔ ka taga se dugu barikamanw ma.\nSamari minɛko be fɔ tugu\n9Masacɛ Ezekiyasi ka masaya saan naaninan na, min kɛra Ela dencɛ Oze ka masaya saan wolonwulanan ye Isirayɛli mara kunna, Asiri masacɛ Salimanazari wilila ka na Samari dugu kama k'a datugu. 10Asirikaw sera k'a minɛ saan saba tɛmɛnin kɔ. O kɛra Ezekiyasi ka masaya saan wɔɔrɔnan na, o fana bɛnna Isirayɛli mara masacɛ Oze ka masaya saan kɔnɔntɔnnan ma. 11Asiri masacɛ ye Isirayɛli mara mɔgɔw minɛ ka taga n'u ye Asiri jamana na, ka taga u sigi Hala, ani Gozan, Abɔri baa daa la, ani mɛdiw ka duguw kɔnɔ. 12Bari u tun ma Masaba u ka Ala ka fɔta bato, u tun y'u ka bɛɛn cɛn. Masaba ka baarakɛla Musa tun ye fɛɛn min bɛɛ fɔ, u tun ma sɔn o ma. U ma o bato.\nSenakeribu be na Zuda mara kɛlɛ\n(Eza 36.1; Lok 2nan 32.1)\n13Masacɛ Ezekiyasi ka masaya saan tan ni naaninan na, Asiri masacɛ Senakeribu tagara Zuda mara dugu barikamanw bɛɛ kɛlɛ k'u minɛ. 14Zuda mara masacɛ Ezekiyasi ye cira bila ka ta'a fɔ Asiri masacɛ ye Lakisi dugu kɔnɔ ko ale filila. Ko a ka bɔ ale ka jamana kɔnɔ, ko a mana fɛɛn min ɲini ale fɛ, ko a bena o di. Asiri masacɛ y'a fɔ ko a ka to ka warigwɛ kilo waa kɔnɔntɔn, ni sanu kilo kɛmɛ kɔnɔntɔn di ale ma. 15O la, warigwɛ min tun be Masaba ka soo kɔnɔ ani masacɛ ka soo nafolo marayɔrɔ la, Ezekiyasi y'o bɛɛ ta k'o di. 16O tuma na, sanu min tun be Masaba ka soo daa la koonw ni soo daa la lɔgɔw kan, Ezekiyasi y'o walaka k'o di Asiri masacɛ ma. Ale yɛrɛ le tun ye o sanu nin kɛ koon nunu ni lɔgɔ nunu kan.\nSenakeribu ka kɛlɛmasa ka kuma\n(Eza 36.2-22; Lok 2nan 32.9-16)\n17Ka Asiri masacɛ to Lakisi, a ye kɛlɛdenw ɲamɔgɔ n'u ɲamɔgɔba, n'a ka kɛlɛmasa ci ka taga Zeruzalɛmu, ni kɛlɛden caaman ye. U nana se Zeruzalɛmu. Jisira min be taga don Sanfɛdalan kɔnɔ, u sera o yɔrɔ la, Fanikobaga ka foro sira daa la, u lɔra. 18U ye masacɛ wele. Masaso kɔnɔ kuntigi Eliyakimu, Ilikiyawu dencɛ, ani sɛbɛnnikɛla Sɛbuna, ni Azafu dencɛ Yowa, min tun be sɛbɛko kunna, olu bɔra ka taga u kunbɛn.\n19Kɛlɛmasa nin y'a fɔ u ye ko: «Aw ka taga fɔ Ezekiyasi ye ko masacɛba, Asiri masacɛ y'a fɔ ko a jigi lanin be mun le kan. 20Ko a b'a fɔ ko kuma dama be se ka kɛlɛ ɲanabɔ ka fanga sɔrɔ ka kɛlɛ kɛ. Ko a jigi be jɔn le kan n'a be muruti ale ma? 21Ko a y'a jigi la Ezipiti jamana kan, min ye kala karinin ye. Mɔgɔ o mɔgɔ tintinn'a kan, a b'o tigi bolo sɔgɔ k'a mandimi. Mɔgɔ minw bɛɛ b'u jigi la Ezipiti masacɛ kan, a be ten olu fɛ. 22N'a sɔrɔ aw ben'a fɔ ne ye ko: ‹An jigi be Masaba an ka Ala kan.› Nga ale Ezekiyasi le m'a ka sɔnnikɛyɔrɔw n'a ka sarakabɔyɔrɔw bɔ yen, k'a fɔ Zeruzalɛmukaw ni Zuda mara mɔgɔ tɔw ye ko aw bena to ka batoli kɛ Zeruzalɛmu sarakabɔyɔrɔ le kɔrɔ dɔrɔn wa? 23Ayiwa, i ka sɔn k'a fɔ ko i bena kɛlɛ kɛ ni ne matigi Asiri masacɛ ye. Ne bena soo waa fila d'i ma, n'i be se ka mɔgɔw sɔrɔ ka yɛlɛ u kan! 24I ben'a kɛ cogo di ka se ka ne matigi ka kɛlɛkuntigi kelen yɛrɛ gwɛn, hali min ka dɔgɔ? I do b'i jigi la Ezipiti jamana kan, ko i bena kɛlɛkɛwotorow ni sotigiw sɔrɔ u fɛ. 25Ka fara o kan, ne ma na yan n yɛrɛ ma. Masaba le sɔnna, ne ka wili aw ka jamana nin kama k'a halaki. Masaba yɛrɛ le y'a fɔ ne ye ko n ka n'a kama k'a halaki.»\n26Ilikiyawu dencɛ Eliyakimu ni Sɛbuna ani Yowa y'a fɔ kɛlɛmasa ye ko: «I ka jɔɔnw be aramekan mɛn minkɛ, an b'i dali ko i ka kuma an fɛ o la. Kana kuma an fɛ eburukan na jama nin ɲana minw be kogo kan.» 27Kɛlɛmasa nin y'u jaabi ko: «Ne kuntigi ye ne ci ka na kuma nunu fɔ aw n'aw kuntigi dama le ye wa? N ko mɔgɔ minw siginin be kogo kan, n'u bena u yɛrɛ ka boo dumu, k'u ka ɲɛgɛnni min i n'a fɔ aw, a ye ne ci olu le fɛ fana.» 28O kɔ, kɛlɛmasa lɔra k'a kaan kɔrɔta k'a fɔ eburukan na ko: «Aw ye masacɛba, Asiri masacɛ ka kuma lamɛn! 29A ko aw kana sɔn Ezekiyasi k'aw nigɛ, bari a tena se k'aw bɔsi ka bɔ ale bolo. 30Ko aw kana sɔn k'aw jigi la Masaba kan Ezekiyasi ka kuma seen fɛ, n'a b'a fɔra ko siga t'a la, Masaba bena aw kisi, ko dugu nin tena don Asiri masacɛ bolo. 31Aw kana mɛnni kɛ a fɛ. Asiri masacɛ ko aw ka bɛn n'ale ye, ko aw k'aw yɛrɛ d'a ma. K'o la, aw kelen kelen bɛɛ bena se k'a yɛrɛ ka ɛrɛzɛn ni torosunw deenw dumu, ani k'a ka kɔlɔnji min, 32yanni ale ka na aw minɛ ka taga n'aw ye jamana dɔ la, min be i n'a fɔ aw ta, suman be sɔrɔ yen, ni duvɛnkɛnɛ, ani dumunifɛn, ni ɛrɛzɛnforow, ani olivuyiriw, tulu be sɔrɔ minw na, lii fana be yen. K'o cogo la, aw tena sa tugu, aw bena to nii na. Aw kana mɛnni kɛ Ezekiyasi fɛ. Bari, a b'aw nigɛra k'a fɔ aw ye ko Masaba bena aw kisi. 33Yala siya wɛrɛw ka batofɛnw sera k'u ka jamanaw bɔsi ale Asiri masacɛ bolo ka ye wa? 34Ko Amati ni Aripadi dugu ka batofɛnw be min? Sefariwayimu, ni Ena dugu taw, ani Iwa taw be min? Ko u sera ka Samari kisi ka bɔ ale bolo wa? 35Ko jamana nunu ka batofɛnw bɛɛ cɛma, jumɛn le sera k'a ka jamana kisi ka bɔ ale bolo? Ni Masaba bena se ka Zeruzalɛmu kisi ka bɔ ale bolo!»\n36Jama jera, u ma foyi fɔ, bari masacɛ tun y'a fɔ k'u kan'a jaabi.\n37Masaso kɔnɔ kuntigi Eliyakimu, Ilikiyawu dencɛ, ni sɛbɛnnikɛla Sɛbuna, ani Azafu dencɛ Yowa, min tun be sɛbɛko kunna, olu y'u ka fani faran dusukasi bolo ka sɔrɔ ka kɔsegi ka na Ezekiyasi fɛ. U ye kɛlɛmasa ka kuma fɔ a ye.


Bibulu ka maanaw: Ala be Ibrayima kɔrɔbɔ - Jehova Seerew ka ɛntɛrɛnɛti yɔrɔ daganin\nIBRAYIMA be min kɛra, i ɲɛɛ b’a la wa? Muru b’a bolo, a be komi a bena a dencɛ faga. Mun kama a b’a fɛ k’a faga do? Fɔlɔ, an k’a filɛ Ibrayima ni Sara y’o dencɛ sɔrɔ cogo min na.\nI hakili to a la ko Ala tun ye layidu ta u ye ko u bena dencɛ sɔrɔ. Nka, a tun be komi o tɛ se ka kɛ sabu Ibrayima ni Sara tun kɔrɔla kojugu deen wolo ma. O bɛɛ n’a ta, Ibrayima lara a la ko Ala be se k’o kɛ. O la, mun lo kɛra?\nAla ka layidu tanin kɔ, saan kelen kuturu tɛmɛna ani Ibrayima ni Sara ye dencɛ sɔrɔ min tɔgɔ lara ko Isiyaka. O tuma na, Ibrayima tun ye saan 100 sɔrɔ, Sara saan 90. Ala tun y’a ka layidu dafa.\nNka Isiyaka bonyana tuma min na, Ala ye Ibrayima ka limaniya kɔrɔbɔ. A y’a weele ko: ‘Ibrayima!’ Ibrayima ye Ala jaabi ko: ‘Naamu!’ O kɔ, Ala y’a fɔ Ibrayima ye ko: ‘I dencɛ minɛ, i dencɛ kelenpe Isiyaka minɛ ka taga n’a ye kulu dɔ kan ne bena min yira i la. O yɔrɔ la, i k’a faga k’a kɛ saraka ye.’\nO kumaw ye Ibrayima dusu kasi kosɔbɛ sabu, a dencɛ koo tun ka di a ye hali. I hakili b’a la fana ko Ala tun ye layidu ta k’a fɔ ko Ibrayima bɔnsɔnw tun bena sigi Kanaan jamana na wa? Nka o kumaw tun bena dafa cogo di ni Isiyaka tun fagara? Ibrayima tun ma o faamu, nka a kɔni ye Ala kaan minɛ tugun.\nA sera kulu kan tuma min na, Ibrayima ye sarakabɔlan lɔ ani a ye Isiyaka siri k’a la a kan. O kɔ, a ye muru ta walisa k’a dencɛ faga. O yɔrɔnin kelen, Ala ka mɛlɛkɛ y’a weele ko: ‘Ibrayima, Ibrayima!’ Ibrayima y’a jaabi ko: ‘Naamu!’\nAla y’a fɔ a ye ko: ‘Kana maga deen nin na, kana foyi kɛ a la. Ne y’a lɔn sisan ko i lanin be ne la sabu i ma ban ka i dencɛ di ne ma, i dencɛ kelenpe.’\nIbrayima ka limaniya barika tun ka bon hali! A tun lara a la ko Jehova tɛ dɛsɛ foyi la, ani ko Jehova tun be se ka Isiyaka suu yɛrɛ lakunu. Nka, Ala sago tun tɛ ko Ibrayima ka Isiyaka faga yɛrɛ yɛrɛ la. O la, Ala y’a kɛ sagajigi dɔ balanna a gɔɔnw fɛ yiri denninw cɛma Ibrayima gɛrɛfɛ. A y’a fɔ Ibrayima ye ko a ka o sagajigi kɛ saraka ye a dencɛ nɔɔ na.\nZɛnɛzi 21:1-7; 22:1-18.\nAla tun ye layidu juman ta Ibrayima ye, ani a y’o dafa cogo di?\nI ko i ɲɛɛ b’a la jaa kan, cogo juman na Ala ye Ibrayima ka limaniya kɔrɔbɔ?\nHali ni Ibrayima tun tɛ Ala ka cikan kɔrɔ faamu, a ye mun lo kɛ?\nMun lo kɛra tuma min na Ibrayima ye muru ta ko a be a dencɛ faga?\nIbrayima ka limaniya barika tun ka bon Ala la cogo di?\nAla ye mun lo di Ibrayima ma k’a kɛ saraka ye, ani a y’o kɛ cogo di?\nZɛnɛzi 21:1-7 kalan.\nMun na Ibrayima y’a dencɛ kɛnɛkɛnɛ tile seeginan loon? (Zɛnɛzi 17:10-12; 21:4)\nZɛnɛzi 22:1-18 kalan.\nIsiyaka y’a yira cogo di ko a be a facɛ Ibrayima kaan minɛ, ani o tun be kooba nata juman lo tagamasiɲɛ yira? (Zɛnɛzi 22:7-9; 1 Kor. 5:7; Fil. 2:8, 9)


Mas 2nan 3 AKKDC08 - Zuda mara masacɛ Zozafati ka - Bible Search\nMas 2nan 2 Mas 2nan 4\nMas 2nan 3\nIsirayɛli mara masacɛ Zoramu ka koo\n1Zuda mara masacɛ Zozafati ka masaya saan tan ni seeginan na, Akabu dencɛ Zoramu sigira masaya la Isirayɛli mara kunna Samari. A ye saan tan ni fila kɛ masaya la. 2A ye kojugu kɛ Masaba ɲakɔrɔ, nga a tun ka fisa n'a faa n'a baa ye. A facɛ tun ye kabakuru min tutu Baali sɔnko la, a y'o bɔ yen. 3Nga a tun ye Nebati dencɛ Zerobowamu ka kojugu ɲɔgɔn kɛ, min tun y'a kɛ Isirayɛlidenw ye kojugu kɛ, a ma o dabila.\n4O y'a sɔrɔ begɛnw tun be Mowabu masacɛ Mesa fɛ. A tun be to ka sagaden waa kɛmɛ (100 000) sara Isirayɛli mara masacɛ ye, ani sagajigi waa kɛmɛ sii, k'o kɛ nisɔngɔ ye. 5Akabu sara ka ban tuma min na, Mowabu masacɛ murutira Isirayɛli mara masacɛ ma. 6O waati la, masacɛ Zoramu wilila ka bɔ Samari dugu kɔnɔ, ka yaala ka Isirayɛli mara kɛlɛdenw bɛɛ lajɛn k'u filɛ. 7O kɔ, a ye cii bila ka ta'a fɔ Zuda mara masacɛ Zozafati ye ko Mowabu masacɛ murutira ale ma, ko a te taga n'ale ye k'a kɛlɛ wa? Zozafati y'a jaabi ko: «Ne bena taga i n'a fɔ e be taga cogo min na, ne ka jama fana bena taga i n'a fɔ i ka jama, ne ka soow fana bena taga i n'a fɔ i taw.» 8A ye ɲiningali kɛ ko u bena taga ni sira jumɛn ye, u y'a jaabi k'u bena Edɔmu kongokolon sira le ta.\n9Isirayɛli mara masacɛ ni Zuda mara ta ani Edɔmu mara ta ye sira minɛ ka taama tile wolonwula. O kɔ, jii dɛsɛra u fɛ, u ma jii sɔrɔ k'a di u ka kɛlɛdenw n'u ka begɛnw ma. 10O la, Isirayɛli mara masacɛ y'a fɔ ko: «Paati! Masaba ye an mɔgɔ saba wele ka na an don mowabuw bolo le wa?» 11Nga Zozafati y'a fɔ ko: «Masaba ka kira si te yan an be se ka Masaba ɲininga min barika la wa?» Isirayɛli mara masacɛ ka kɛlɛkuntigi dɔ y'a fɔ ko: «Safati dencɛ Elize min tun be to ka tigɛkoji minɛ Eli ye, ale be yen.» 12Zozafati y'a fɔ ko: «Cɔ! Cɛɛ nin bena se ka Masaba ka fɔta fɔ an ye.» Isirayɛli mara masacɛ ni Zozafati ani Edɔmu masacɛ tagara Elize fɛ. 13Elize y'a fɔ Isirayɛli mara masacɛ ye ko: «Mun le be ne n'i cɛ? taga i facɛ n'i bamuso ka kiraw fɛ.» Isirayɛli mara masacɛ y'a fɔ a ye ko: «Ayi! Masaba ye an mɔgɔ saba wele ka na an don mowabuw bolo le cɔ!» 14Elize y'a jaabi ko: «N'a tun ma kɛ Zuda mara masacɛ Zozafati kama, ne be baara kɛ Masaba, Setigi min ye, ale kosɔn, ne tun tena i filɛ yɛrɛ, n tun tena mɛnni kɛ i fɛ fana.» 15O kɔ, a y'a fɔ k'u ka fɔlikɛla dɔ wele ka na. Ka fɔlikɛla nin to a ka fɔli la, Masaba y'a bolo la Elize kan. 16A y'a fɔ ko: «Masaba y'a fɔ ko aw ka dingɛ caaman bɔ kɔkɛnɛ nin na. 17Ko aw tena sanfɔɲɔ wilitɔ ye, aw tena sanji fana bentɔ ye. Nga jii bena kɔkɛnɛ nin fa, aw bena jii sɔrɔ k'a min, ani aw ka begɛnw bɛɛ. 18K'o yɛrɛ te foyi ye ale Masaba ɲana. Ko ale bena mowabuw don aw bolo. 19Ko aw bena u ka dugu barikamanw n'u ka dugubabaw bɛɛ minɛ. Ko aw ben'o yɔrɔ yiriɲumanw bɛɛ tigɛ, ka jii bɔyɔrɔw bɛɛ tugu, ani ka foroɲumanw bɛɛ fa ni kabakuruw ye k'u cɛn.» 20Sɔgɔma, saraka bɔwaati la, jii bɔra Edɔmu mara faan fɛ ka na yɔrɔ fa.\n21O y'a sɔrɔ mowabuw bɛɛ tun y'a mɛn ko masacɛ nunu be nana olu kɛlɛ kama minkɛ, cɛɛ minw sii tun sera kɛlɛyɔrɔ taga ma, u ye olu bɛɛ wele, ani minw bɛɛ sii tun tɛmɛna fana. U tagara lɔ u ka mara daan na. 22U wilila sɔgɔma joona, tile bɔra tuma min na, jii tora ka manamana. Mowabuw ye jii ye, a wulenna i n'a fɔ joli u ɲana. 23U y'a fɔ ko: «Nin ye joli ye! Masacɛ nunu ye murujan bɔ ɲɔgɔn kama ka ɲɔgɔn halaki, siga t'a la. Mowabuw, an ka taga u bololafɛnw ta!» 24U wilila ka taga Isirayɛlidenw sigiyɔrɔ la. Isirayɛlidenw wilila ka mowabuw kɛlɛ, u ye boli ta Isirayɛlidenw ɲa. Isirayɛlidenw donna mara nin kɔnɔ ka mowabuw halaki. 25U ye duguw halaki. U kelen kelen bɛɛ ye kabakuru fili foroɲumanw bɛɛ kɔnɔ fɔɔ k'u fa, ka jii bɔyɔrɔw bɛɛ tugu, ka yiriɲumanw bɛɛ tigɛ. A tun tora Kirarɛzɛtia dugu dama, bɛrɛbonnantigiw tagara ale lamini k'a kɛlɛ. 26Mowabu masacɛ y'a ye ko ale te sera kɛlɛ nin na minkɛ, a ye murujantigi mɔgɔ kɛmɛ wolonwula minɛ janko ka bɔyɔrɔ ɲini ni olu ye ka taga Edɔmu masacɛ faan fɛ, nga u ma se. 27O la, a dencɛ fɔlɔ min tun ka kan ka sigi a nɔɔ na masaya la, a y'ale minɛ k'a kɛ saraka jɛnita ye dugu laminikogo kan. O le ye Isirayɛlidenw dimi kosɔbɛ, u kɔsegira ka taga u ka jamana na ka Mowabu masacɛ to yen.


Sam fɔlɔ 16 AKKDC08 - Masaba y'a fɔ Samuyɛli ye ko: «I - Bible Search\nSam fɔlɔ 15 Sam fɔlɔ 17\nSam fɔlɔ 16\nSamuyɛli be Dawuda kɛ masacɛ ye\n1Masaba y'a fɔ Samuyɛli ye ko: «I bena to ka kasi Sayuli kosɔn fɔɔ tuma jumɛn? Ne bann'a la, a te se ka kɛ masacɛ ye Isirayɛlidenw kunna tugu. Wili k'i ka gɔɔn fa tulu la ka taga. Ne b'i ci Zese fɛ ka bɔ Bɛtilehɛmu, bari ne ye masacɛ woloma a deenw cɛma.» 2Samuyɛli y'a jaabi ko ale be se ka taga cogo di. Ko ni Sayuli y'o mɛn, a ben'a faga. Masaba fana y'a fɔ ko: «N'i be taga tuma min na, i be misi dɔ minɛ ka taga n'a ye, i b'a fɔ ko e nana janko ka saraka bɔ Masaba ye. 3I be Zese wele ka na saraka bɔyɔrɔ la. I ka kan ka fɛɛn min kɛ, ne bena o fɔ i ye. Ne bena mɔgɔ min yira i la, i ka tulu bɔn ale kuun na.»\n4Masaba ye fɛɛn min fɔ, Samuyɛli y'o kɛ. A tagara Bɛtilehɛmu. Dugu cɛkɔrɔbaw sirantɔ y'a kunbɛn, fɔɔ u be yɛrɛyɛrɛ. U y'a ɲininga ko kɔni a ka di dɛ. 5A y'u jaabi ko: «Ɔnhɔn! Ne nana janko ka saraka bɔ Masaba ye. Aw k'aw yɛrɛ saniya ka na an be taga saraka bɔyɔrɔ la.» A ye Zese n'a deenw saniya k'u wele ka taga saraka bɔyɔrɔ la.\n6Olu setɔ, a ye Eliyabu ye, a ko Masaba ye min woloma, nin yɛrɛ yɛrɛ lo min b'a ɲafɛ. 7Nga Masaba y'a fɔ a ye ko: «I kan'a filɛ a ɲada ma n'a ka jaɲa ma, bari ne banna ale la. Mɔgɔ be fɛɛn min jati, ne, Masaba te o jati. Mɔgɔ b'a tɔɲɔgɔn filɛ a ɲaa ma dama, nga ne, Masaba be dusu le filɛ.» 8Zese ye Abinadabu wele ka tɛmɛ Samuyɛli ɲafɛ, a tɛmɛna. Samuyɛli ko Masaba ma nin fana woloma. 9A ye Sama fana wele, ale nana, Samuyɛli ko Masaba ma nin fana woloma. 10Zese y'a deen wolonwula bɛɛ wele, u nana, Samuyɛli y'a fɔ ko Masaba ma u si woloma.\n11O kɔ, Samuyɛli ye Zese ɲininga ko: «I deenw bɛɛ le ye nunu ye wa?» A ye Samuyɛli jaabi k'u bɛɛ dɔgɔnin le tora, ko ale be saga dɛndɛna kongo kɔnɔ. Samuyɛli y'a fɔ a ye ko: «Mɔgɔ ci ka ta'a wele, an tena saraka dumuni kɛ n'a ma na.» 12Zese ye mɔgɔ ci. A tagar'a wele, a nana. Cɛwulennin tun lo. A ɲada ka ɲi, a cɛɛ tun ka ɲi. Masaba y'a fɔ Samuyɛli ye ko: «Wili ka tulu bɔn a kuun na, ale lo.» 13Samuyɛli ye gɔɔn ta, tulu be min kɔnɔ, k'a bɔn a kuun na a kɔrɔw ɲana. Masaba ka Nii donna Dawuda la kabini o loon na ani waati tɔɔ bɛɛ la. O kɔ, Samuyɛli wilila ka taga Arama.\nDawuda be kɛ Sayuli ka baaraden ye\n14Masaba ka Nii bɔra Sayuli la, o kɔ, Masaba y'a kɛ nii kuntan dɔ tora k'a sigɛn. 15Sayuli ka baaradenw y'a fɔ a ye ko: «A filɛ, Ala y'a kɛ nii kuntan be to k'i sigɛn. 16Matigi, an be mɛnni kɛra i fɛ, n'i b'a fɛ ka min fɔ, i k'o fɔ. An bena mɔgɔ dɔ ɲini min be se ka gɔni fɔ, ni Ala y'a kɛ nii kuntan nin wilila i kama tuma o tuma, o tigi be gɔni nin fɔ i hakili be sigi.»\n17Sayuli y'a fɔ a ka baaraden nunu ye ko mɔgɔ min be se kolonjo fɔli la kosɔbɛ, k'u k'o ɲini ka na n'a ye ale fɛ. 18Sayuli ka baaraden dɔ y'a fɔ ko ale ye Zese ka bɔ Bɛtilehɛmu deen dɔ ye. A be se fɔli la kosɔbɛ, a jaa ka gwɛlɛ fana, a be se kɛlɛ la, a ka kuma ka di, a fana ɲada ka ɲi. Masaba fana be n'a ye. 19Sayuli ye mɔgɔ bila ka ta'a fɔ Zese ye ko: «I deen Dawuda min be sagaw dɛndɛna, i k'ale bila ka na ne fɛ.» 20Zese ye fali dɔ minɛ ka dumuni di a dencɛ Dawuda ma, ni duvɛn, foroko kɔnɔ, ani baden, ko a ka taga o di Sayuli ma.\n21Dawuda sera Sayuli fɛ ka baara daminɛ. A koo diyar'a ye kosɔbɛ. A y'a kɛ a ka kɛlɛkɛminanw tabaga ye. 22Sayuli ye cii bila ka ta'a fɔ Zese ye ko a ka sabali ka Dawuda to ale ye, a ka kɛ ale ka baarakɛla ye, ko bari a koo diyara ale ye. 23Tuma o tuma ni Ala y'a kɛ nii kuntan wilila Sayuli kama, Dawuda tun be to ka gɔni fɔ, o tuma na, a be ninakili ka ɲa, a hakili be sigi, nii kuntan nin be sɔrɔ k'a bila.


Eze 35 AKKDC08 - Masaba kumana ne fɛ ko: «Adamaden, i - Bible Search\nEze 34 Eze 36\nKirayakuma, edɔmuw kama\n1Masaba kumana ne fɛ ko: 2- «Adamaden, i ɲaa sin *Seyiri kuluyɔrɔ faan fɛ ka kiraya kɛ a kama 3k'a fɔ a ye ko ne Matigi, Masaba ko: ‹Ne be wili i kama, Seyiri kuluyɔrɔ. Ne bena n bolo wili i kama k'i kɛ yɔrɔlakolon ye. 4Ne bena i ka duguw kɛ tomo ye, k'i kɛ jamanalakolon ye. O tuma na, i ben'a lɔn ko ne ye Masaba le ye.\n5«I tun be Isirayɛlidenw kɔniya tuma bɛɛ, i y'a to u fagara ni murujan ye u ka bɔnɛ loon na, u ka kojugu ser'a daan ma tuma min na. 6O le kosɔn, ne Matigi, Masaba ko: ‹Ne tɔgɔ kosɔn, ne ben'a to i joli be bɔn, i tena kisi fagali ma. I ma siga ka mɔgɔw faga minkɛ, i tena kisi fagali ma. 7Ne bena ele Seyiri kuluyɔrɔ kɛ yɔrɔlakolon ni tomo ye, k'i kɔnɔ tɛmɛbagaw bɛɛ faga. 8Ne bena i ka kuluw bɛɛ fa ni suuw ye. Mɔgɔ minw fagara ni murujan ye, olu bena ben ka la i ka tintinw kan, n'i kɔkɛnɛw, an'i ka kɔɔw bɛɛ la. 9Ne bena i kɛ yɔrɔlakolon ye kudayi. Mɔgɔ si tena sigi i ka duguw kɔnɔ tugu. O tuma na, aw ben'a lɔn ko ne ye Masaba le ye.›\n10«I y'a fɔ ko mara fila nunu, Isirayɛli ni Zuda maraw, n'u mɔgɔw bena kɛ aw ta ye, ko aw bena u minɛ, k'a sɔrɔ ne Masaba tun be yen. 11O kosɔn, ne Matigi, Masaba ko: ‹Ne tɔgɔ kosɔn, i ye dimi ni kɔniya min yira u la ni kɔnɔnajuguya ye, ne bena i sara ka kɛɲɛ n'o ye. Ni ne ye i kiti tuma min na, ne bena n yɛrɛ yira ne ka mɔgɔw la. 12O tuma na, aw ben'a lɔn ko ne ye Masaba le ye. I ye dɔgɔyakuma minw bɛɛ fɔ Isirayɛli kuluw koo la, ko u lakolonyara, ko u dira aw ma, aw k'u diya bɔ, ne y'o bɛɛ mɛn. 13Aw kumana ne fɛ ni ɲadonya ye, aw ye kumajugu fɔ ne koo la. Ne yɛrɛ le y'o mɛn!›\n14«Ne Matigi, Masaba ko: ‹Ka jamana mɔgɔw bɛɛ to nisɔndiya la, ne bena i kɛ yɔrɔlakolon ye. 15I nisɔndiyanin lo ne ka jama, Isirayɛlidenw ka halakiko kosɔn. O kosɔn, ne bena o ɲɔgɔn kɛ i la. E Seyiri kuluyɔrɔ ni Edɔmu mara yɔrɔw bɛɛ, bena kɛ yɔrɔlakolon ye. O tuma na, u ben'a lɔn ko ne ye Masaba le ye.› »


Tob 12 AKKDC08 - U ka nisɔndiya banna tuma min na, Tobi - Bible Search\nTob 11 Tob 13\nArafayɛli b'a yɛrɛ yira\n1U ka nisɔndiya banna tuma min na, Tobi y'a deen Tobiya wele k'a fɔ a ye ko: «N deen, i hakili to a la k'i taamaɲɔgɔn ka sara d'a ma, ani ka dɔ fara a kan.» 2Tobiya y'a ɲininga ko: «Baba, n ka joli d'a ma? An segira ni fɛɛn minw ye, hali ni ne y'o tilan kelen d'a ma, o tɛ bɔnɛ ye ne fɛ. 3A segira ni ne ye hɛrɛ la. A ye n muso kɛnɛya, a ye ne dɛmɛ ka segi n'i ka wari ye, a y'i kɛnɛya. O bɛɛ kɔ, ne ka kan k'a sara ni mun ye?» 4Tobi ko: «N deen, aw nana ni fɛɛn minw bɛɛ ye, a bɛnnin lo a k'o tilan kelen sɔrɔ.» 5Tobiya y'a wele k'a fɔ a ye ko: «I segira ni fɛɛn minw bɛɛ ye, i k'o tilan kelen minɛ o ka kɛ i ka sara ye, ka taga hɛrɛ la!»\n6Arafayɛli y'u wele ka bɔ gɛrɛfɛ k'a fɔ u ye ko: «Aw ka Ala tanu! A ye koo min bɛɛ kɛ aw ye, aw k'o wango la nimanfɛnw bɛɛ ɲana! A ka ɲi k'a tanu ani k'a makiri. Aw ka Ala ka kɛwaliw fɔ mɔgɔw bɛɛ ye, o bɛnnin lo. Aw kan'o wango dabila. 7Ka masacɛ ka gundo mara, o ka ɲi. Nga Ala ka kɛwaliw kɔni, a bɛnnin lo k'o yira kɛnɛ kan. O ka kan ka fɔ, k'o fɔ a fɔcogo la.\n«N'aw be koɲuman kɛ, kojugu tena aw sɔrɔ. 8Ka Ala dali sɔbɛ la, ani ka fantanw sɔn tilenninya la, o ka fisa ni nafolo ye min sɔrɔla tilenbaliya la. Mɔgɔ ka dɛsɛbagatɔw sɔn, o ka fisa ka sanu ɲini k'a ton i fɛ. 9Ka fantanw sɔn, o be mɔgɔ kisi saya ma, o be mɔgɔ saniya ka bɔ hakɛ bɛɛ la. Minw be fantanw sɔn, olu bena sijan sɔrɔ. 10Minw be hakɛ ni tilenbaliyako kɛ, olu ye u yɛrɛw jugu ye.\n11«Sisan, ne bena tiɲɛ bɛɛ fɔ aw ye, ne tena foyi dogo aw la. Ne tun y'a fɔ aw ye ka tɛmɛ ko, ka masacɛ ka gundo mara, o ka ɲi, nga a bɛnnin lo Ala ka kɛwali ka yira kɛnɛ kan fɔɔ ka ɲa. 12Ayiwa, e ni Sara ye Matigi dali tuma min na, ne le ye aw ka dalili lase Matigi kabakoman ma, ani e tun be suuw don tuma min na. 13I tun ma siga ka wili ka bɔ dumuni kunna ka taga mɔgɔ dɔ suu don. O tuma na, Ala ye ne ci i fɛ ko ne k'i kɔrɔbɔ. 14Nga a ye ne ci k'i n'i biranmuso Sara kɛnɛya fana. 15Ne ye Arafayɛli ye, mɛlɛkɛ wolonwula minw lɔnin bɛ Matigi kabakoman ɲakɔrɔ, n'u labɛnnin be ka baara kɛ a ye, ne ye olu dɔ ye.»\n16U fila bɛɛ hakili ɲagamina, u y'u kunbiri gwan k'u ɲaa biri duguma, siranya y'u minɛ. 17Nga mɛlɛkɛ y'a fɔ u ye ko: «Aw kana siran. Ala ka hɛrɛ kɛ aw ye! Aw ka Ala fo tuma bɛɛ! 18Ne tun be ni aw ye tuma min na, o ma kɛ ne ka ɲuma nɔɔ ye, Ala sago tun lo. Aw ka kan k'ale lo fo aw sii tile bɛɛ la, k'ale tanu. 19Dumuni kɛtuma na, aw tun b'a yera ko ne tun be dumuni kɛra, k'a sɔrɔ ne tun te foyi kɛra. Aw ɲaa tun sirila le. 20O la, aw ka Matigi Ala tanu dugukolo kan, k'a ka boɲa fɔ. Sisan ne bena kɔsegi ka yɛlɛ ka taga n cibaga fɛ. Koo min ye aw sɔrɔ, aw k'o bɛɛ sɛbɛn.» O kɔ, a yɛlɛla ka taga sankolo la. 21Tobi n'a deen wilila ka lɔ, u m'a ye tugu. 22U ye Ala tanu ni dɔnkili ye. A ye koba minw bɛɛ kɛ o yɔrɔ la, u y'o fɔ, ka Ala ka mɛlɛkɛ yeko fana fɔ.


Ɔrɔ 5 AKKDC08 - An jatira mɔgɔtilenninw ye jigi barika - Bible Search\nƆrɔ 4 Ɔrɔ 6\nHɛrɛ sɔrɔcogo Ala fɛ\n1An jatira mɔgɔtilenninw ye jigi barika la, o la, hɛrɛ donna an ni Ala cɛ an Matigi Yezu Krista barika la. 2Ale Yezu barika la fana, an ye niyɔrɔ sɔrɔ nɛɛma nin na an jigi sababu la. An be nisɔndiya Ala ka nɔɔrɔ koo la, bari an jigi b'a la ko an bena o ɲɔgɔn sɔrɔ. 3O dama tɛ, an be nisɔndiya an ka tɔɔrɔkow la, bari an b'a lɔn ko tɔɔrɔ be na ni muɲuli ye. 4Muɲuli be na ni sesɔrɔli ye kɔrɔbɔli kan, ni see sɔrɔla, jigi fana be sɔrɔ. 5Jigi do te taga ka mɔgɔ to bololakolon, bari Ala y'an kanu cogo min na, o b'an dusu la Nii Senuman barika la, a y'ale min d'an ma. 6Tiɲɛ na, tuma min na barika tun te an na, Krista sara mɔgɔjuguw kosɔn o waati latigɛnin na. 7A ka gwɛlɛ mɔgɔ dɔ ka sɔrɔ min be sɔn ka sa mɔgɔtilennin kosɔn, nga n'a sɔrɔ dɔ be sɔn ka sa mɔgɔɲuman dɔ kosɔn. 8Nga Ala y'a yira an na ko a b'an kanu. K'an to an ka hakɛ la, Krista sara an kosɔn. 9An jatira mɔgɔtilenninw ye Krista ka saya barika la minkɛ, siga t'a la, an bena kisi Ala ka dimi ma fana ale kelen barika la. 10Bari an tun ye Ala juguw ye tuma min na, Ala sɔnna anw ka bɛn n'ale ye a Dencɛ ka saya barika la. An bɛnnin kɔ n'a ye, siga t'a la, an bena kisi a Deen barika la bari a be nii na. 11O dama tɛ, an be nisɔndiya Ala kosɔn an Matigi Yezu Krista barika la, ale min sababu la, anw ni Ala cɛ bɛnna.\nAdama ni Yezu Krista koo\n12- Hakɛ daminɛna mɔgɔ kelen le sababu la diɲɛ na, saya fana nana hakɛ sababu la. O cogo la fana, saya sera mɔgɔ bɛɛ ma bari bɛɛ ye hakɛ kɛ. 13K'a ta o waati la ka na se sariya sɔrɔwaati ma, hakɛ tun be yen, nga ni sariya te yen, hakɛkɛla te jalaki. 14O bɛɛ n'a ta, k'a ta Adama ka waati ma fɔɔ ka na se Musa ka tile ma, mɔgɔw tun be sa, hali min ma hakɛ kɛ Adama ta cogo la, ale min banna ka Ala ka kuma bato. Mɔgɔ min tun ka kan ka na, Adama tun ye o tigi jaa ye.\n15Nga hakɛ min kɛra, o ni Ala ka nɛɛma te se ka suma, bari, ni mɔgɔ kelen ka hakɛ kɛnin kosɔn mɔgɔ caaman sara, Ala ka nɛɛma ta te se ka fɔ a y'o min kɛ mɔgɔ caaman ye mɔgɔ kelen barika la, min ye Yezu Krista ye. 16Ala ka nɛɛma ni mɔgɔ kelen nin ka hakɛ ka baara te kelen ye, bari mɔgɔ kelen ka kojugu kosɔn, Ala ye kiti tigɛ ka jalaki ben mɔgɔw kan, nga kojugu caaman kɛnin kɔ, Ala makarila u la ka cogo di u ma u ka se ka jati mɔgɔtilenninw ye. 17Ni mɔgɔ kelen ka kojugu kosɔn, saya ye see sɔrɔ, mɔgɔ minw sɔnna Ala ka nɛɛma ma n'a y'u jati mɔgɔtilenninw ye, olu bena to nii na ka see sɔrɔ Yezu Krista kelenpe barika la. 18Ayiwa, mɔgɔ kelen ka kojugu kosɔn, jalaki sera mɔgɔ bɛɛ ma. O cogo la fana, mɔgɔ kelen ka koɲuman sababu la, mɔgɔ caaman be jati mɔgɔtilenninw ye ka nii sɔrɔ. 19Mɔgɔ caaman kɛra hakɛkɛlaw ye, mɔgɔ kelen ka murutili kosɔn, o cogo la fana mɔgɔ kelen ye Ala sago kɛ minkɛ, mɔgɔ caaman bena jati mɔgɔtilenninw ye. 20Sariya sigira janko kojugu ka barika sɔrɔ, nga hakɛ barika boɲana yɔrɔ min na, Ala y'a ka nɛɛma boɲa o yɔrɔ la. 21Hakɛ tun ye fanga sɔrɔ mɔgɔw kan saya barika la cogo min na, o cogo la fana, tilenninya barika la, Ala ka nɛɛma be fanga sɔrɔ ka nii banbali di mɔgɔw ma an Matigi Yezu Krista barika la.


Ɛst gir 2 AKKDC08 - O koo tɛmɛnin kɔ, masacɛ dusu - Bible Search\nƐst gir 1 Ɛst gir 3\nƐst gir 2\nƐsitɛri be woloma ka kɛ masacɛ muso ye\n1O koo tɛmɛnin kɔ, masacɛ dusu sumana tuma min na, a hakili ma to Asitɛn la tugu. A hakili tor'a ka kolatigɛnin na. 2Mɔgɔ minw tun be baara kɛ masacɛ ye, olu y'a fɔ ko: «Fɔɔ an ka sunguruɲumanw ɲini ka na u di masacɛ ma, minw ma cɛko lɔn fɔlɔ.» 3U ko masacɛ ka mɔgɔw woloma k'u sigi a ka maraw bɛɛ la, u ka sunguruɲumanw woloma minw ma cɛko lɔn fɔlɔ, ka na n'u ye Suzi, min ye masadugu ye, ka na u bila musow ka soo kɔnɔ, a ka baarakɛla Ege ka to k'u kɔlɔsi. Masacɛ tun y'ale kɔɔ bɔ k'a kɛ a ka musow kɔlɔsibaga ye, ale ka kan k'u ka yɛrɛlalagafɛn d'u ma, ani u mako tɔw. 4Ko ni sunguru min koo nana diya masacɛ ye, o le bena kɛ masacɛ ka muso ye Asitɛn nɔɔ na. O diyara masacɛ ye, u y'a kɛ ten fana.\n5O y'a sɔrɔ cɛɛ dɔ tun be Suzi, min ye masadugu ye, zuwifu tun lo. A tɔgɔ ko Maridose, a facɛ tun ye Zayirɔsi ye, ale fana faa tun ye Simeyiya ye, Simeyiya faa tun ye Kisayiya ye. Bɛnzamɛn kɔmɔgɔ tun lo. 6Babilɔni masacɛ Nabukodonozɔri tun ye Zuda mɔgɔ minw minɛ jɔnya la, ka bɔ Zeruzalɛmu ka taga n'u ye Babilɔni, a niin tun be olu la. 7A facɛfitini Aminadabu denmuso min ye Ɛsitɛri ye, ale tun b'a fɛ n'a b'a lamɔna, bari a faa n'a baa tun te yen. Sunguru nin tun cɛɛ ka ɲi kosɔbɛ. Maridose y'a minɛ k'a lamɔ janko k'a furu.\n8Masacɛ ka cii fɔra tuma min na, u ye sunguru caaman lajɛn Suzi, min ye masadugu ye. Gayi le tun b'u kɔlɔsira. Ɛsitɛri tun minɛna ka taga masacɛ ka soo fana, masacɛ ka sunguruw kɔlɔsibaga Gayi le tun b'a kɔlɔsira. 9Sunguru nin koo diyara Gayi ye. A ye yɛrɛlalagafɛnw d'a ma joona joona n'a ka balo, ka tila ka sunguru mɔgɔ wolonwula woloma k'u bɔ masacɛ ka soo kɔnɔ k'u d'a ma, ani k'ale n'a ka sunguru nunu minɛ ka ɲa. 10Ɛsitɛri tun ma sɔn k'a ka siya n'a ka mɔgɔw koo fɔ, bari Maridose tun y'o fɔ ka gwɛlɛya a ye. 11Loon o loon, Maridose tun be to ka taga munumunu masacɛ ka musow ka luu daa la, waasa k'a lɔn u be Ɛsitɛri minɛ cogo min na.\n12Sunguru ka yɛrɛlalagawaati tun ye saan kelen ye, a be sɔrɔ ka taga masacɛ fɛ. U tun be kalo wɔɔrɔ kɛ n'u be tulu kasadiman mɔ, ka kalo wɔɔrɔ wɛrɛ kɛ, n'u be tulu mɔ min be muso fari nugu, ani dɔ wɛrɛ. 13Sunguru nunu tun be to ka taga masacɛ fɛ ten le, masacɛ ye o koo don mɔgɔ min bolo n'ale sɔnna sunguru min na, ale be tugu a kɔ fɔɔ masacɛ ka soo kɔnɔ. 14U tun be to ka taga wulafɛ masacɛ fɛ, dugusagwɛ sɔgɔma u b'a minɛ ka taga n'a ye masacɛ ka ɲamɔgɔmuso ka soo kɔnɔ, Gayi fɛ, min tun ye masacɛ ka baarakɛla dɔ ye, n'a be masacɛ ka ɲamɔgɔmusow kɔlɔsira. O sunguru nin te kɔsegi ka taga masacɛ fɛ tugu, fɔɔ ni masacɛ mako le b'a la, ani n'a y'a tɔgɔ wele ko a ka na.\n15Maridose facɛfitini Aminadabu denmuso Ɛsitɛri, Maridose tun ye min lamɔ, o taalon sera masacɛ ka soo kɔnɔ tuma min na, masacɛ ka sunguruw kɔlɔsibaga Gayi tun ye min fɔ a ye, a ma fɛɛn wɛrɛ dali o kɔ. Ɛsitɛri koo diyar'a yebagaw bɛɛ ye. 16Masacɛ Aritasɛrisɛsi ka masaya saan wolonwulanan kalo tannan na, min ye Adari kalo ye, u tagara ni Ɛsitɛri ye masacɛ fɛ a ka soo kɔnɔ. 17Ɛsitɛri koo diyar'a ye ka tɛmɛ sunguru tɔw bɛɛ kan, a jarabir'a la ka tɛmɛ sunguruw bɛɛ kan. A y'a ka muso ka masafugulan biri a kuun na. 18Masacɛ ye ɲanagwɛba sigi ɲamɔgɔbabaw, n'a ka baaradenw bɛɛ ye, janko ka Ɛsitɛri boɲa. A tun y'a latigɛ ko mɔgɔ si kana baara kɛ o loon na a ka maraw bɛɛ kɔnɔ. 19O y'a sɔrɔ Maridose tun be masacɛ ka baara la. 20Ɛsitɛri tun ma sɔn k'a ka siya n'a ka mɔgɔw yira fɔlɔ, bari Maridose tun ye kangari l'a ye o la. A tun tora o kantigiya la i n'a fɔ a tun be to k'a kɛ cogo min na k'a to Maridose bolo.\nJanfa be siri masacɛ kama\n21Masacɛ ka baaraden fila minw tun ye dakɔlɔsibagaw ɲamɔgɔw ye, olu y'a ye ko Maridose be tagara ɲa dɔrɔn, u wilila ko u be cogo ɲini, ko u be masacɛ faga. 22Maridose bɔra o kala ma, k'o fɔ masacɛ muso Ɛsitɛri ye, ale fana y'o fɔ masacɛ ye. 23Masacɛ ye mɔgɔ fila nunu sɛgɛsɛgɛ, o kɛra tiɲɛ ye. U y'u kaan dulon lɔgɔ la. Masacɛ ko u k'o koo sɛbɛn, loon o loon kibaru sɛbɛ kɔnɔ, janko a hakili ka to Maridose ka koɲuman na.


Kɛw 1 AKKDC08 - Tewofili, n ka sɛbɛ fɔlɔ kɔnɔ, Yezu ye - Bible Search\nKɛw int Kɛw 2\nAla ye fɛɛn min layidu ta\n1- Tewofili, n ka sɛbɛ fɔlɔ kɔnɔ, Yezu ye koo minw bɛɛ kɛ, ka mɔgɔw kalan koo minw bɛɛ la, k'a ta o daminɛ ma 2fɔɔ ka taga se a kɔrɔtalon ma ka taga arijana na, n y'o bɛɛ lakali o kɔnɔ. Yanni a ka yɛlɛ ka taga arijana na, a tun ye mɔgɔ minw woloma k'u kɛ a ka cidenw ye, a ye kangari la u ye Nii Senuman barika la. 3Yezu sanin kɔ, ka kunun, a y'a yɛrɛ yira a ka cidenw na cogo caaman ani siɲɛ caaman na tile bi naani kɔnɔ janko u k'a lɔn ko ale kununna. A tora n'u ye n'a b'u kalan Ala ka masaya sigiko la. 4- K'u to ɲɔgɔn fɛ dumuni na loon dɔ, a y'a fɔ u ye k'a gwɛlɛya ko: «Aw kana aw yɔrɔ jaɲa Zeruzalɛmu na, n Faa tun y'a daa di koo min na, aw ye to yen k'o makɔnɔ. Ne tun y'o kuma fɔ aw ye ko 5- Zan ye mɔgɔw batize ni jii ye, nga yanni tile damani, aw bena batize ni Nii Senuman ye.»\nYezu ka yɛlɛko arijana na\n6Kalandenw lajɛnnin tun be Yezu kɔrɔ. U y'a ɲininga ko: «Matigi, sisan lo i bena Isirayɛli ka masaya sigi kura ye wa?» 7A y'u jaabi ko: «O masaya nin koo ɲanabɔli t'aw ka sira la, o koow be n Faa kelenpe le bolo. 8- Nga ni Nii Senuman jigira aw kan tuma min na, aw bena fanga sɔrɔ ka se ka n ka koow fɔ Zeruzalɛmu, ni Zude mara bɛɛ la, ani Samari mara la, fɔɔ ka taga se diɲɛ faan bɛɛ la.» 9- Yezu y'o kuma nunu fɔ ka ban minkɛ, a kɔrɔtara u ɲakɔrɔ ka taga arijana na. K'u to filɛli la, sankaba dɔ donna u cɛ k'a dogo u la. 10K'u ɲaa basanin to sankolo la, u barila ka cɛɛ fila dɔ ye u gɛrɛfɛ fanigwɛ be u kaan na. 11Cɛɛ fila nunu y'u kaan to u ma ko: «Galilekaw! A kɛra di aw lɔnin be ka sankolo filɛ ten? Aw ye Yezu min yɛlɛtɔ ye arijana na, a bena segi ka na ten ka bɔ o yɔrɔ la.»\nCidenw ka jɛnkulu\n12O tuma na, cidenw jigira ka bɔ kulu nin kan, min tɔgɔ ko Olivuyirikulu, ka taga Zeruzalɛmu dugu kɔnɔ, o furancɛ ye kilo kelen ɲɔgɔn ye. 13- U sera dugu kɔnɔ tuma min na, u tun be sangaso min kɔnɔ ka kɔrɔ, u yɛlɛla yen. Minw tun be yen, u tɔgɔw filɛ: Piyɛri, ni Zan, ni Zaki ani Andere, Filipu, ni Toma, Baritelemi ani Matiyo, Alife dencɛ Zaki, ni Simɔn u be min wele Fasodenŋana, ani Zude min faa tɔgɔ ko Zaki. 14U bɛɛ ka miiri tun ye kelen ye. U lajɛnnin tun be jɛn ɲɔgɔn fɛ tuma bɛɛ ka Ala daali. Muso dɔw tun be n'u ye. Yezu baa Mariyamu tun be u cɛma, ani Yezu dɔgɔninw.\nMatiyasi be bila Zuda nɔɔ na\n15O loonw na, kalanden mɔgɔ kɛmɛ ni mugan ɲɔgɔn lajɛnnin tun be yen. Piyɛri wilila ka lɔ u cɛma k'a fɔ ko: 16«N balimaw, Ala ka kuma kɔnɔ Nii Senuman tun ye kuma min don Dawuda daa la Zuda ka koo la, wajibi tun lo o ka kɛ. Ale Zuda le nana kɛ sababu ye u ye Yezu minɛ. 17Zuda tun ye an dɔ ye. Baara min kalifara an ma, o ɲɔgɔn le tun kalifara a ma fana. 18A ye baarajugu kɛ k'o sara ta ka taga foro san. A do benna o le kɔnɔ ka halaki. 19- Zeruzalɛmukaw bɛɛ y'o kibaru mɛn fɔɔ u ye foro nin tɔgɔ la u ka kaan na ko Akɛlidama. O kɔrɔ ko Joli foro. 20- Kitabu min be wele Dɔnkiliw Ala ye kitabu, a sɛbɛnnin be o kɔnɔ ko:\n‹A ka soo ka kɛ tomo ye.\nMɔgɔ si kana sigi yen.›\nA sɛbɛnnin be yɔrɔ wɛrɛ fana ko:\n‹Mɔgɔ wɛrɛ k'a nɔɔ ta.›\n21«O kama, mɔgɔ minw tun tugunin b'an kɔ kabini Matigi Yezu be n'an ye, 22- k'a ta Yezu batizelon ma Zan fɛ, fɔɔ ka taga bila a kɔrɔtalon ma ka bɔ an cɛma ka taga arijana na, wajibi lo, olu dɔ ka Zuda nɔɔ ta, ka kɛ an dɔ ye ka Yezu koo fɔ.»\n23U ye mɔgɔ fila bɔ, kelen tɔgɔ ko Yusufu dɔw b'a wele ko Barisabasi, dɔw fana b'a wele ko Zusitusi. Tɔɔ kelen tɔgɔ ko Matiyasi. 24O kɔ, u ye Ala daali ko: «Matigi, e min be mɔgɔ bɛɛ kɔnɔnako lɔn, n'i b'a fɛ mɔgɔ fila nunu na min ka kɛ i ka baarakɛla ye, o yira an na. 25Zuda tagar'a yɛrɛ kunfɛ ka cidenya baara min to, o tigi ka se k'o kɛ.» 26U ye kala la, min y'a yira ko Matiyasi lo. O la, ale farala ciden tan ni kelen nunu kan.


Yezu y’a yɛrɛ yira mɔgɔ caamanba la sanni Pantekɔte loon ka se| Yezu ka ɲɛnamaya\nMATIYO 28:16-20 LUKA 24:50-52 KƐWALIW 1:1-12; 2:1-4\nYEZU Y’A YƐRƐ YIRA MƆGƆ CAAMAN NA\nYEZU YƐLƐLA SANKOLO LA\nYEZU YE HAKILI SENU JIGI A KA KALANDEN 120 KAN\nYezu kununin kɔ ka bɔ saya la, a ye labɛn kɛ walisa ale n’a ka ciden 11 ka ɲɔgɔn kunbɛn Galile kulu dɔ kan. Kalanden dɔ wɛrɛw fana nana. U tun ye mɔgɔ 500 ɲɔgɔn ye. A daminɛ na, u dɔw tun be sigasigara Yezu kununi koo la (Matiyo 28:17; 1 Korɛntikaw 15:6). Nka, Yezu bena min fɔ sisan, o bena u dɛmɛ ka la a la ko a be niin na tiɲɛn na.\nYezu y’a ɲɛfɔ ko Ala ye setigiya bɛɛ di ale ma sankolo la ani dugukolo kan. A y’u jija ko: “Aw ye taga siyaw bɛɛ kɛ ne ka kalandenw ye k’u batize Faa, ni Dencɛ ni Nii [hakili] Senuman tɔgɔ la, k’u kalan, waasa u ka ne ka kuma bato.” (Matiyo 28:18-20). Tiɲɛn na, Yezu be niin na. Nka o dɔrɔn tɛ, a b’a fɛ kibaro diiman ka fɔ mɔgɔw ye.\nYezu y’o cikan di a ka kalandenw bɛɛ ma: cɛɛw ni musow ani denmisɛnw. Mɔgɔ dɔw bena a ɲini k’u bali ka waajuli kɛ ani ka mɔgɔw kalan. Nka Yezu y’u hakili sigi ko: “Ala ye sebagaya bɛɛ di ne ma sankolo la ani dugukolo kan.” O kɔrɔ ko di Yezu ka kalandenw fɛ? Yezu y’a fɔ u ye ko: “Ne kɔni bena to n’aw ye loon o loon fɔɔ ka taga diɲɛ wili.” Yezu m’a fɔ ko minw bɛɛ b’u niin don waajuli baara la, u bɛɛ bena se ka kabakow kɛ. Nka, hakili senu bena u bɛɛ dɛmɛ.\nYezu kununin kɔ ka bɔ saya la, a y’a yɛrɛ yira a ka kalandenw la “siɲɛ caaman na tile bi naani kɔnɔ.” A m’a yɛrɛ yira u la farisogo kelen na. Nka, a ye dalilu barikaman caaman di u ma “janko u k’a lɔn ko ale kununna.” A y’u kalan fana “Ala ka masaya” koo la.—Kɛwaliw 1:3; 1 Korɛntikaw 15:7.\nKa Yezu ka cidenw to Galile, a y’a fɔ u ye k’u ka kɔsegi Zeruzalɛmu. A y’u ye o yɔrɔ la tuma min na, a y’a fɔ u ye ko: “Aw kana aw yɔrɔ jaɲa Zeruzalɛmu na, n Faa tun y’a daa di koo min na, aw ye to yen k’o makɔnɔ. Ne tun y’o kuma fɔ aw ye ko Zan ye mɔgɔw batize ni jii ye, nga yanni tile damani, aw bena batize ni Nii Senuman ye.”—Kɛwaliw 1:4, 5.\nKɔfɛ, Yezu n’a ka cidenw ye ɲɔgɔn ye tugun. A tagara n’u ye “fɔɔ Betani,” oliviyeyirikulu tilebɔ fan fɛ (Luka 24:50). Hali k’a sɔrɔ Yezu ye koo caaman fɔ u ye a tagako la, u bele b’a miiri ko a bena a ka Masaya sigi dugukolo kan le.—Luka 22:16, 18, 30; Zan 14:2, 3.\nCidenw ye Yezu ɲininga ko: “Matigi, sisan lo i bena Isirayɛli ka masaya sigi kura ye wa?” Yezu y’u jaabi ko: “O masaya nin koo ɲanabɔli t’aw ka sira la, o koow be n Faa kelenpe le bolo.” A ye baara min kalifa u ma, a sinsinna o kan ko: “Ni Nii Senuman jigira aw kan tuma min na, aw bena fanga sɔrɔ ka se ka n ka koow fɔ Zeruzalɛmu, ni Zude mara bɛɛ la, ani Samari mara la, fɔɔ ka taga se diɲɛ faan bɛɛ la.”—Kɛwaliw 1:6-8.\nCidenw be ni Yezu ye oliviyeyirikulu kan tuma min na a y’a daminɛ ka yɛlɛ sankolo la. Dɔɔni o kɔ, sankaba dɔ donna u cɛ, u m’a ye tugun. Sisan, Yezu tɛ adamaden cogoya la tugun. A kɛra danfɛn yebali ye walisa ka se ka yɛlɛ sankolo la (1 Korɛntikaw 15:44, 50; 1 Piyɛri 3:18). Ka cidenw “ɲaa basanin to sankolo la, u barila ka cɛɛ fila dɔ ye u gɛrɛfɛ fanigwɛ be u kaan na.” Mɛlɛkɛw lo minw ye adamadenw cogoya ta. U ye cidenw ɲininga ko: “Galilekaw! A kɛra di aw lɔnin be ka sankolo filɛ ten? Aw ye Yezu min yɛlɛtɔ ye [sankolo la], a bena segi ka na ten ka bɔ o yɔrɔ la.”—Kɛwaliw 1:10, 11.\nYezu ka kalanden kantigiw dɔrɔn lo y’a yɛlɛtɔ ye sankolo la, jama ma bɔ o koo kala ma. A bena “segi ka na ten” le fana. O kɔrɔ, a ka kalanden kantigiw dɔrɔn lo bena bɔ o kala ma.\nCidenw kɔsegira Zeruzalɛmu. Loon minw tugura o kɔ, u ye ɲɔgɔn lajɛn ni kalanden tɔɔw ye. “Yezu baa Mariyamu tun be u cɛma, ani Yezu dɔgɔninw.” (Kɛwaliw 1:14). U tun jijanin lo Aladeli la. U ye delili kɛ fana walisa Ala k’u dɛmɛ ka kalanden dɔ sugandi ka bila Zuda Isikariyɔti nɔɔ na. O cogo la, cidenw tun bena kɛ mɔgɔ 12 ye tugun (Matiyo 19:28). U tun b’a fɛ a tigi ka kɛ Yezu ka kalanden dɔ ye min ye Yezu ka baaraw n’a sukununi ye. U ye kala la walisa ka Ala sago lɔn o koo la. Bibulu siɲɛ laban lo ka kuma kala lali koo la (Zaburuw 109:8; Talenw 16:33). Kala y’a yira ko Matiyasi lo sugandira. O cogo la, a “farala ciden tan ni kelen nunu kan.” Yezu tun ye kalanden 70 minw ci ka taga waajuli kɛ, n’a sɔrɔ Matiyasi tun b’u cɛma.—Kɛwaliw 1:26.\nTile tan Yezu yɛlɛnin kɔ sankolo la, saan 33 ka Pantekɔte fɛti loon sera. Yezu ka kalanden 120 ɲɔgɔn lajɛnna sangaso dɔ kɔnɔ Zeruzalɛmu. Mankanba dɔ barila ka boon bɛɛ fa. O mankan tun be i n’a fɔ fɔɲɔba mankan. U ye fɛɛn dɔw ye i n’a fɔ tasuma, a tilantilanna ka jigi u kelen kelen bɛɛ kuun na. Kalandenw bɛɛ y’a daminɛ ka kaan wɛrɛw fɔ. Hakili senu jigira u kan i ko Yezu tun y’a fɔ cogo min na!—Zan 14:26.\nTuma min na Yezu ye cikanw di Galile kulu kan, jɔn lo tun be yen? Yezu ye mun lo fɔ?\nYezu kununin kɔ ka bɔ saya la, a y’a yɛrɛ yira a ka kalandenw na tile joli kɔnɔ? A ye mun lo kɛ o wagati kɔnɔ?\nYezu bena kɔsegi ka na cogo juman na?\nMun lo kɛra saan 33 Pantekɔte loon na?\nA ci dɔ ma A ci dɔ ma Yezu y’a yɛrɛ yira mɔgɔ caamanba la sanni Pantekɔte loon ka se\njy sap. 137 ɲɛɛ 310-311


Kod 5 AKKDC08 - Sɛbɛ nin be Adama kɔmɔgɔw ka koo yira. - Bible Search\nKod 4 Kod 6\n1- Sɛbɛ nin be Adama kɔmɔgɔw ka koo yira.\nLoon min na Ala ye mɔgɔ dan, a y'a dan a yɛrɛ jaa la. 2- A ye cɛɛ ni muso dan ka barika don u la, k'u tɔgɔ la ko Mɔgɔ u danwaati la.\n3Adama ye saan kɛmɛ ni bi saba sɔrɔ tuma min na, a ye dencɛ dɔ wɛrɛ sɔrɔ, o tun bɔnin be a fɛ, a tun be i n'a fɔ a yɛrɛ. A y'a tɔgɔ la ko Sɛti. 4Sɛti wolonin kɔ, Adama ye saan kɛmɛ seegi kɛ. A ye dencɛ ni denmuso wɛrɛw sɔrɔ. 5Adama sii bɛɛ lajɛnnin kɛra saan kɛmɛ kɔnɔntɔn ni bi saba ye. O kɔ, a sara.\n6Sɛti ye saan kɛmɛ ni duuru sɔrɔ tuma min na, a ye Enɔsi wolo. 7Enɔsi wolonin kɔ, Sɛti ye saan kɛmɛ seegi ni wolonwula kɛ. A ye dencɛ ni denmuso wɛrɛw sɔrɔ fana. 8Sɛti sii bɛɛ lajɛnnin kɛra saan kɛmɛ kɔnɔntɔn ni tan ni fila ye. O kɔ, a sara.\n9Enɔsi ye saan bi kɔnɔntɔn sɔrɔ tuma min na, a ye Kenan wolo. 10Kenan wolonin kɔ, Enɔsi ye saan kɛmɛ seegi ani tan ni duuru kɛ, a fana ye dencɛ ni denmuso wɛrɛw sɔrɔ. 11Enɔsi sii bɛɛ lajɛnnin kɛra saan kɛmɛ kɔnɔntɔn ni duuru ye. O kɔ, a sara.\n12Kenan ye saan bi wolonwula sɔrɔ tuma min na, a ye Maalalɛli wolo. 13Maalalɛli wolonin kɔ, Kenan ye saan kɛmɛ seegi ni bi naani kɛ, a ye dencɛ ni denmuso wɛrɛw sɔrɔ. 14Kenan sii bɛɛ lajɛnnin kɛra saan kɛmɛ kɔnɔntɔn ni tan ye. O kɔ, a sara.\n15Maalalɛli ye saan bi wɔɔrɔ ni duuru sɔrɔ tuma min na, a ye Yerɛdi wolo. 16Yerɛdi wolonin kɔ, Maalalɛli ye saan kɛmɛ seegi ni bi saba kɛ, a ye dencɛ ni denmuso wɛrɛw sɔrɔ. 17Maalalɛli sii bɛɛ lajɛnnin kɛra saan kɛmɛ seegi ni bi kɔnɔntɔn ni duuru ye. O kɔ, a sara.\n18Yerɛdi ye saan kɛmɛ ni bi wɔɔrɔ ni fila sɔrɔ tuma min na, a ye Enɔki wolo. 19Enɔki wolonin kɔ, Yerɛdi ye saan kɛmɛ seegi kɛ, a ye dencɛ ni denmuso wɛrɛw sɔrɔ. 20Yerɛdi sii bɛɛ lajɛnnin kɛra saan kɛmɛ kɔnɔntɔn ni bi wɔɔrɔ ni fila ye. O kɔ, a sara.\n21Enɔki ye saan bi wɔɔrɔ ni duuru sɔrɔ tuma min na, a ye Matusalɛmu wolo. 22Matusalɛmu wolonin kɔ, Enɔki tora Alaɲasiran na saan kɛmɛ saba kɔnɔ, a ye dencɛ ni denmuso wɛrɛw sɔrɔ. 23Enɔki sii bɛɛ lajɛnnin kɛra saan kɛmɛ saba ani bi wɔɔrɔ ni duuru ye. 24- Enɔki tora o Alaɲasiran na, loon dɔ a ma ye tugu, bari Ala y'a ta.\n25Matusalɛmu ye saan kɛmɛ ni bi seegi ni wolonwula sɔrɔ tuma min na, a ye Lamɛki wolo. 26Lamɛki wolonin kɔ, Matusalɛmu ye saan kɛmɛ wolonwula ni bi seegi ni fila kɛ, a ye dencɛ ni denmuso wɛrɛw sɔrɔ. 27Matusalɛmu sii bɛɛ lajɛnnin kɛra saan kɛmɛ kɔnɔntɔn ni bi wɔɔrɔ ni kɔnɔntɔn ye. O kɔ, a sara.\n28Lamɛki ye saan kɛmɛ ni bi seegi ni fila sɔrɔ tuma min na, a ye dencɛ dɔ wolo. 29A y'a tɔgɔ la ko Nuhun.d A ko Masaba ye dugukolo danga, deen nin bena an dusu saalo an ka baara gwɛlɛnw na, ani an ka sɛgɛnw na. 30Nuhun wolonin kɔ, Lamɛki ye saan kɛmɛ duuru ni bi kɔnɔntɔn ni duuru kɛ, a ye dencɛ ni denmuso wɛrɛw sɔrɔ. 31Lamɛki sii bɛɛ lajɛnnin kɛra saan kɛmɛ wolonwula ni bi wolonwula ni wolonwula ye. O kɔ, a sara.\n32Nuhun ye saan kɛmɛ duuru sɔrɔ, ka sɔrɔ ka Sɛmu ni Kamu ani Zafɛti wolo.


Zan 5 AKKDC08 - O tɛmɛnin kɔ, zuwifuw ka ɲanagwɛ dɔ tun - Bible Search\nYezu be muruku dɔ kɛnɛya Zeruzalɛmu\n1O tɛmɛnin kɔ, zuwifuw ka ɲanagwɛ dɔ tun be kɛra Zeruzalɛmu. Yezu tagara yen. 2O be don ni sagaw ye daa min fɛ dugu kɔnɔ, o gɛrɛfɛ, jii lɔyɔrɔ dɔ tun be yen, o b'o yɔrɔ nin wele eburukan na ko Bɛtizata. O y'a yɔrɔ nin lɔ ka bulonda duuru kɛ a la. 3O bulon nunu kɔnɔ, banabagatɔw tun be la yen caaman: fiɲɛntɔw, senkelenninw, ani murukuw. [U tun be la yen ka jii magamagatuma kɔnɔ. 4Bari tuma dɔ, Matigi ka mɛlɛkɛ dɔ tun be jigi ka jii lamaga. Ni banabagatɔ min kɔnna ka jigi jii la a lamaganin kɔ, o tigi be kɛnɛya, hali n'a ka bana tun be cogo o cogo.] 5Cɛɛ dɔ tun be yen, ale saan bi saba ni seegi tun lo a ka bana na. 6Yezu ye cɛɛ lanin ye, k'a lɔn ko a banatuma mɛnna kosɔbɛ. A y'a ɲininga ko: «I b'a fɛ ka kɛnɛya wa?» 7A y'a jaabi ko: «Matigi, mɔgɔ te n fɛ n'a be n ta ka n jigi jii la a magamagawaati la. Sanni ne b'a fɔ ko n be dɛmɛdɛmɛ ka jigi, dɔ be kɔn ka jigi ne ɲa.» 8Yezu y'a fɔ a ye ko: «Wili k'i ka dilan ta ka taama.» 9O yɔrɔnin bɛɛ, cɛɛ kɛnɛyara, a wilila k'a ka dilan ta ka to ka taga. O loon nin tun ye lafiɲɛlon ye. 10- O la, zuwifuw y'a fɔ cɛɛ ye ko: «Cɛɛ, bii ye lafiɲɛlon ye, a ma daga k'i ka dilan ta ka taga.» 11Nga a y'u jaabi ko: «Cɛɛ min ye ne kɛnɛya, ale lo ko ne ka n ka dilan ta ka taga dɛ!» 12U y'a ɲininga ko: «Jɔn le y'a fɔ i ye ko i k'i ka dilan ta ka taga?» 13Nga mɔgɔ min tun ye cɛɛ kɛnɛya, a tun m'o lɔn. Bari Yezu yɔrɔ tun janfara o yɔrɔ jama na. 14O kɔ, Yezu ye cɛɛ kunbɛn Alabatosoba kɔnɔ, a y'a fɔ a ye ko: «Ayiwa, i kɛnɛyara sisan, i kana kojugu wɛrɛ kɛ tugu waasa o sara kana juguya ni fɔlɔta ye.» 15Cɛɛ tagar'a fɔ zuwifuw ye ko a kɛnɛyabaga ye Yezu le ye. 16Kabini o tuma na, zuwifuw tun be Yezu darabɔ, bari a tun ye koo nin kɛ lafiɲɛlon na. 17Nga Yezu y'a fɔ u ye ko: «N Faa be baara la halibi, o la, ne fana b'a kɛ.» 18O kama, zuwifuw tun b'a ɲini jagoya la janko k'a faga. Lafiɲɛlon batobaliya dama tun t'a kuun ye. Nga u ko a be Ala wele ko a Faa, ani ko a b'a yɛrɛ suma ni Ala ye.\nFaa be see di a Deen ma\n19O la, Yezu ye kuma ta k'a fɔ u ye ko: «Tiɲɛ tiɲɛ na, ne b'a fɔ aw ye ko Deen te se ka foyi kɛ a yɛrɛ ma. A b'a Faa ka kɛta le filɛ. Ni Faa ye fɛɛn o fɛɛn kɛ, Deen fana b'o ɲɔgɔn kɛ. 20Bari Deen koo ka di a Faa ye, o la a b'a ka koo kɛta bɛɛ yira a la. A bena dɔ wɛrɛw yɛrɛ yira a la minw be tɛmɛ nunu kan fɔɔ aw yɛrɛ bena kabakoya. 21N Faa be suuw kunun ka nii di u ma cogo min na, o cogo kelen na, a Deen fana be nii di a diyanamɔgɔw ma. 22N Faa tena mɔgɔ si kiti. Bari a ye kitiko bɛɛ to a Deen bolo, 23waasa bɛɛ k'a Deen boɲa i n'a fɔ u be Faa boɲa cogo min na. Ni mɔgɔ min m'a Deen boɲa, o tigi ma Faa fana boɲa, min y'a cibaga ye. 24Tiɲɛ tiɲɛ na, ne b'a fɔ aw ye ko ni mɔgɔ min ye n ka kuma lamɛn ka la n cibaga la, o tigi ye nii banbali sɔrɔ. A tena kiti, a niin bɔra saya la ka don hɛrɛ la ka ban. 25Tiɲɛ tiɲɛ na, ne b'a fɔ aw ye ko waati dɔ bena se. A yɛrɛ sera ka ban. Suuw bena mɛnni kɛ n fɛ. N'o minw ye n ka kuma mɛn, Ala bena nii d'u ma. 26N Faa ye nii tigi ye, o la, a ye nii diko see di a Dencɛ fana ma. 27A ye kiti tigɛko see d'a ma, bari Mɔgɔ Dencɛ lo. 28Ayiwa, o kana aw kabakoya. Waati dɔ bena se, suuw bena ne kaan mɛn. 29- U bena kunun. Minw tun be ɲuman kɛ, olu bena kunun ka balo banbali sɔrɔ. Kojugukɛlaw bena kunun kiti kama. 30Ne te se ka foyi kɛ n yɛrɛ ma. Ne be min mɛn, ne be kiti tigɛ ka kɛɲɛ n'o le ye. Ne ka kiti fana tilennin lo. Bari ne te n yɛrɛ sago kɛra fɔɔ ne cibaga sago.»\nYezu b'a yɛrɛ koo fɔ ka gwɛ zuwifuw ye\n31Yezu y'a fɔ ko: «N'a tun kɛra ko ne yɛrɛ le be n yɛrɛ koo fɔra, o tiɲɛ yɔrɔ tun te lɔn. 32Nga mɔgɔ wɛrɛ le ye ne seere ye. Ale be min fɔ n ka koo la, o ye tiɲɛ yɛrɛ le ye. 33- Aw tun ye mɔgɔw ci Zan fɛ k'a ɲininga. A ye tiɲɛ fɔ aw ye ne ka koo la. 34A ma kɛ ko ne mako be adamaden ka seereya la. Nga ne be kuma ten waasa aw ka kisi. 35Zan kɛra fitinɛ ye min be yeelen bɔ. Aw tun b'a fɛ ka nisɔndiya a ka yeelen fɛ waatinin kɔnɔ. 36Ayiwa, seere wɛrɛ be ne la, min ka seereya ka bon ni Zan ta ye. N Faa ye baara minw di ne ma, ne be minw kɛ, o le b'a yira ko Faa ye ne ci. 37- N Faa min ye n ci, ale fana be ne koo fɔ. Nga aw ma deli k'a kumakan lamɛn, ani min b'a yira aw la, aw t'o lɔn. 38A ka kuma sigiyɔrɔ te aw dusu la fana, bari a ye min ci, aw lanin te ale la. 39Aw be Ala ka kuma kalan kosɔbɛ bari aw be miiri ko aw bena nii banbali sɔrɔ o kalan fɛ. K'a sɔrɔ o kuma nunu be ne le koo fɔ. 40Aw do t'a fɛ ka la ne la waasa ka nii sɔrɔ. 41Ne ka boɲa sɔrɔ, o te bɔ adamadenw fɛ. 42Ne b'aw lɔn, aw te Ala kanu. 43Ne nana n Faa Ala tɔgɔ la, nga aw ma sɔn ne ma. Ni mɔgɔ dɔ nana a yɛrɛ tɔgɔ la sisan, aw be sɔn ale ma. 44Aw be se ka la ne la cogo di? Aw minw b'aw ka boɲa sɔrɔ aw adamaden ɲɔgɔnw fɛ, sanni aw k'o ɲini Ala kelen fɛ. 45Aw kan'a miiri ko ne lo bena aw jalaki kiti tigɛlon na n Faa ɲakɔrɔ dɛ! Aw jalakibaga ye Musa le ye, aw y'aw jigi la min kan. 46N'aw tun lara Musa la, aw tun bena la ne la. Bari Musa ye ne le koo fɔ a ka sɛbɛ kɔnɔ. 47A ye min sɛbɛn, n'aw ma la o la, ne be min fɔra, aw bena se ka la o la cogo di?»


Piy fɔlɔ 1 AKKDC08 - Ne Piyɛri, Yezu Krista ka ciden, - Bible Search\nPiy fɔlɔ int Piy fɔlɔ 2\nPiy fɔlɔ 1\n1Ne Piyɛri, Yezu Krista ka ciden, be bataki nin ci aw ma, Ala ye aw minw woloma n'aw be lonanya la Pɔn mara la, ni Galati, ani Kapadɔsi, ni Azi ani Bitini mara la. 2Faa Ala y'aw woloma kabini fɔlɔ, k'aw kɛ a taw ye Nii Senuman barika la, waasa aw ka mɛnni kɛ Yezu Krista fɛ ani ka saniya a joli bɔnnin na.\nAla ka nɛɛma ni hɛrɛ kɛ aw ye tuma bɛɛ.\n3An ka barika la Ala ye, min ye an Matigi Yezu Krista Faa ye! A makarila an na kosɔbɛ k'an kɛ danfɛnkura ye ka jigi ɲanaman di an ma Yezu Krista ka kununni barika la ka bɔ kaburu la, 4ani ka niyɔrɔ d'an ma, min te cɛn, a te nagasi, nɔgɔ te se a ma ka ye. A maranin b'aw ye arijana na, 5Setigi Ala be aw minw mara aw jigi kosɔn fɔɔ ka taga se kisili loon yɛrɛ yɛrɛ ma. Ala y' min latigɛ n'o bena kɛ diɲɛ laban tuma na. 6O la, hali k'aw to dusukasi la waati dɔɔni nin yɛrɛ kɔnɔ tɔɔrɔ sifa caaman na, aw ka nisɔndiya kosɔbɛ. 7Sanu min ye banta ye, ale be sɛgɛsɛgɛ tasuma na cogo min na, o cogo kelen na, aw jigi be sɛgɛsɛgɛ tɔɔrɔ nunu bolo, ale min ka fisa ni sanu ye, janko aw ka tanuli ni boɲa ani karama sɔrɔ Yezu Krista kɔsegilon. 8Aw ɲaa ma la a kan, nga a koo do diyara aw ye. Aw y'aw jigi la a kan, k'a sɔrɔ aw m'a ye fɔlɔ, ka nisɔndiya kosɔbɛ nisɔndiya min te se ka lakali. 9Bari aw kisira aw jigi kosɔn.\nKiraw tun ye kisili min koo fɔ\n10Aw tun ka kan ka kisili min sɔrɔ, kiraw kumana o nɛɛma koo la, ani u ka miiriya bɛɛ tun be sinna o le ma. 11Krista tun bena tɔɔrɔ ni boɲa min sɔrɔ, a ka Nii min tun be u fɛ, ale tun b'o koo yira u la, olu tun b'a fɛ k'o waati n'a kɛcogo lɔn. 12Ala y'a yira u la k'u ka koo te o ye, nga u tun b'o kuma fɔra ka bila aw le ye. Aw y'o kira nunu ka kumaw mɛn sisan kibaru diman fɔbagaw fɛ, Nii Senuman barika la, min cira ka bɔ sankolo la ka jigi u kan. O diyara mɛlɛkɛw ye fɔɔ u tun b'a fɛ ka koo nin ye.\nAn taamacogo ka bɛn Ala sago ma\n13Ayiwa, aw labɛnnin ka to baara kama, k'aw yɛrɛ minɛ. Yezu Krista bena nɛɛma kɛ aw ye a kɔsegilon cogo min na, aw k'aw jigi la o kan kosɔbɛ. 14Aw ka mɛnni kɛ Ala fɛ i n'a fɔ denɲumanw. Aw kana taama nigɛlafɛnw kɔ i n'a fɔ aw tun b'a kɛ cogo min na k'aw to kolɔnbaliya la. 15Nga aw ka kɛ mɔgɔɲumanw ye aw ka kokɛtaw bɛɛ la i n'a fɔ aw Welebaga. 16- Bari a fɔra Ala ka kuma yɔrɔ dɔ la ko:\n«Aw ka kɛ mɔgɔ senumanw ye bari ne ka senu.»\n17Ɔnhɔn, aw ka dalili la, aw be Ala wele ko aw Faa. A te wolomani kɛ, a be mɔgɔ bɛɛ kiti kelen kelen u ka kɛwaliw kosɔn. O tuma na sa, aw ka taama Alaɲasiran na, k'aw to diɲɛ na. 18Aw b'a lɔn ko aw kuun ma bɔ aw faaw ka koo fufafuw la ni wari ye, walima ni sanu ye min ye banta ye. 19Nga aw kunmabɔra ni joli ɲanaman le ye, Krista joli, min kɛra i n'a fɔ sagaden, fiɲɛ ni nɔɔ te min na, 20min tun labɛnna o kama kabini diɲɛ ma dan fɔlɔ. Nga o koo kɛra sisan laban tuma nin na aw le kama. 21Ala min ye Krista kunun a sanin kɔ, ka nɔɔrɔ d'a ma, aw lara ale la Krista yɛrɛ sababu la. Aw be la Krista la cogo min na, aw jigi be Ala kan ten.\nAdamaden be i n'a fɔ biin\n22Aw sɔnna Ala ka tiɲɛkuma ma minkɛ, o le y'aw dusu saniya, waasa aw ka se ka ɲɔgɔn kanu badenya la ni kɔnɔgwɛ ye. Aw ka ɲɔgɔn kanu kosɔbɛ n'aw dusu bɛɛ ye. 23Bari aw kɛra danfɛnkuraw ye min ma bɔ fɛɛn tolita la, fɔɔ fɛɛn tolibali. O kɛra Ala ka kuma barika la, kuma ɲanaman lo tuma bɛɛ, 24bari:\n«Adamadenw bɛɛ be i ko biin.\nU ka dawula bɛɛ be i ko binfeeren.\nBiin be ja, a feeren be ben.\n25- Nga Matigi ka kuma be to seen kan kudayi.»\nO kuma nin le nana fɔ aw ye.